**(ร่าง) กรอบแนวคิด (Concept Paper) การจัดทำงบประมาณ ประจำปีงบประมาณ พ.ศ. 2562**

**มหาวิทยาลัยทักษิณ**

**-----------------------------------------------------------------**

**ความนำ**

**มหาวิทยาลัยมุ่งเน้นให้งบประมาณเป็นตัวขับเคลื่อนวิสัยทัศน์ และพันธกิจ** รวมทั้งสนับสนุนยุทธศาสตร์ของมหาวิทยาลัยตามแผนยุทธศาสตร์การพัฒนามหาวิทยาลัยทักษิณ พ.ศ. 2561-2580 นอกจากนี้ การจัดทำงบประมาณ จะต้องสอดคล้องกับยุทธศาสตร์การจัดสรรงบประมาณของรัฐบาล ประจำปีงบประมาณ พ.ศ. 2562 และเน้นให้หน่วยงานมีการทบทวนภารกิจในภาพรวมใหม่ เพื่อแยกแยะกิจกรรมว่ากิจกรรมใดควรดำเนินการต่อ กิจกรรมใดควรจะยกเลิก และกิจกรรมใดควรจะกำหนดเพิ่มเติม เพื่อให้สอดคล้องกับแผนยุทธศาสตร์การพัฒนามหาวิทยาลัย รวมทั้งความต้องการของสังคมและชุมชน และนโยบายที่เกี่ยวข้อง

ในส่วนของการบริหารงบประมาณ ให้มีการกระจายอำนาจและความรับผิดชอบการบริหารงบประมาณไปยังส่วนงานตามความเหมาะสม โดยมหาวิทยาลัยจะทำหน้าที่กำกับและติดตามผลการดำเนินงานเกี่ยวกับผลสำเร็จของเป้าหมายในด้านต่าง ๆ ที่เป็นภารกิจหลัก 4 ด้านของมหาวิทยาลัย คือ ด้านการจัดการเรียนการสอน การวิจัย การบริการวิชาการ และการทำนุบำรุงศิลปวัฒนธรรม รวมทั้งการมุ่งสู่การบรรลุเป้าหมายตามตัวชี้วัดหลักของแผนยุทธศาสตร์การพัฒนามหาวิทยาลัยทักษิณ พ.ศ. 2561 - 2580 นอกจากนี้ จะมีการติดตามผลการดำเนินงาน และการใช้จ่ายงบประมาณของทุกหน่วยงาน และนำมาเป็นส่วนหนึ่งในการพิจารณางบประมาณสำหรับปีงบประมาณ พ.ศ. 2562

**ข้อมูลพื้นฐาน**

มหาวิทยาลัยทักษิณมีงบประมาณสำหรับการบริหารงานและการจัดการเรียนการสอน ย้อนหลัง 10 ปี ตั้งแต่ปีงบประมาณ พ.ศ. 2552-2561 สรุปได้ดังนี้

|  |  |  |  |  |  |
| --- | --- | --- | --- | --- | --- |
| ปี  งบประมาณ | แผ่นดิน/เงินอุดหนุนจากรัฐบาล | | รายได้ | | **รวม** |
| จำนวน | ร้อยละ | จำนวน | ร้อยละ |
| 2552 | 674.7336 | 76.08 | 212.1975 | 23.92 | **886.9311** |
| 2553 | 512.0574 | 66.69 | 255.7659 | 33.31 | **767.8233** |
| 2554 | 604.7431 | 64.09 | 338.8171 | 35.91 | **943.5602** |
| 2555 | 631.9832 | 60.05 | 412.6792 | 39.50 | **1,044.6624** |
| 2556 | 926.8074 | 63.39 | 535.3031 | 36.61 | **1,462.1105** |
| 2557 | 874.6982 | 62.75 | 519.2649 | 37.25 | **1,393.9631** |
| 2558 | 900.1950 | 66.55 | 452.3926 | 33.45 | **1,352.5876** |
| 2559 | 1,055.8049 | 67.47 | 508.8561 | 32.52 | **1,564.6610** |
| 2560 | 1,292.0992 | 75.23 | 425.5838 | 24.77 | **1,717.8830** |
| 2561 | 1,312.9674 | 73.70 | 468.6042 | 26.30 | **1,781.5716** |

\* ปี 2556-2560 รวมงบประมาณของวิทยาลัยการจัดการเพื่อการพัฒนา

แผนภูมิ แสดงงบประมาณตั้งแต่ปีงบประมาณ 2552 – 2561 มหาวิทยาลัยทักษิณ

เงินรายได้หรือเงินนอกงบประมาณของมหาวิทยาลัย ประมาณร้อยละ 80 มาจากค่าลงทะเบียน และค่าธรรมเนียมอื่น ๆ ของนิสิต รายได้ที่มาจากแหล่งอื่นมีเพียงประมาณร้อยละ 20 เท่านั้น ดังนั้นจำเป็นอย่างยิ่งที่มหาวิทยาลัยจะต้องมีแผนงานในการแสวงหาเงินรายได้จากแหล่งอื่น ทั้งในรูปของเงินและความร่วมมือ รวมถึงการบริหารทรัพย์สินที่มีอยู่ให้เกิดประโยชน์สูงสุด พร้อมทั้งให้มีการใช้ทรัพยากรอย่างประหยัดและคุ้มค่าด้วย เพื่อให้สามารถพึ่งตนเองได้อย่างยั่งยืนในอนาคต หากพิจารณาจากกราฟจะเห็นได้ว่า เงินรายได้ของมหาวิทยาลัยจะค่อย ๆ ลดลง อันเนื่องมาจากจำนวนนิสิตของหลักสูตรปกติเริ่มลดน้อยลง จากผลกระทบการเปลี่ยนแปลงโครงสร้างประชากร

สัดส่วนงบประมาณเปรียบเทียบตามภารกิจหลักของมหาวิทยาลัย ปีงบประมาณ พ.ศ. 2552-2561 เป็นดังนี้

|  |  |  |  |  |  |
| --- | --- | --- | --- | --- | --- |
| ปี  งบประมาณ | จัดการเรียน  การสอน | วิจัย | บริการวิชาการ | ทำนุบำรุงศิลปวัฒนธรรม | **รวม** |
| ปี 2552 | 832.1996 | 27.0823 | 19.0000 | 8.6491 | **886.9311** |
| ปี 2553 | 699.1991 | 35.7763 | 20.4038 | 12.4440 | **767.8233** |
| ปี 2554 | 868.7951 | 35.5196 | 16.8624 | 22.3832 | **943.5602** |
| ปี 2555 | 978.2524 | 29.9179 | 15.0411 | 21.4510 | **1,044.6624** |
| ปี 2556 | 1,392.7350 | 24.1063 | 22.5259 | 22.7433 | **1,462.1105** |
| ปี 2557 | 1,325.7792 | 19.5205 | 20.1770 | 28.4864 | **1,393.9631** |
| ปี 2558 | 1,285.8813 | 22.7576 | 23.5540 | 20.3947 | **1,352.5876** |
| ปี 2559 | 1,496.3592 | 25.6915 | 23.6535 | 18.8668 | **1,564.6610** |
| ปี 2560 | 1,613.7866 | 28.4223 | 57.5373 | 18.1368 | **1,717.8830** |
| ปี 2561 | 1,665.9413 | 25.3018 | 70.0936 | 20.2349 | **1,781.5716** |

\* ปี 2556-2560 รวมงบประมาณของวิทยาลัยการจัดการเพื่อการพัฒนา

แผนภูมิ แสดงงบประมาณปี 2552-2561 จำแนกตามภารกิจ มหาวิทยาลัยทักษิณ

จากกราฟ พบว่า ตั้งแต่ปีงบประมาณ พ.ศ. 2552-2561 มหาวิทยาลัยมีงบประมาณเพื่อรองรับด้านการจัดการเรียนการสอนในภาพรวมของมหาวิทยาลัย เฉลี่ย ร้อยละ 94.1 รองรับด้านการวิจัย เฉลี่ย ร้อยละ 2.1 รองรับด้านการบริการวิชาการ เฉลี่ย ร้อยละ 2.3 รองรับด้านการทำนุบำรุงศิลปวัฒนธรรม เฉลี่ย ร้อยละ 1.5

สัดส่วนงบประมาณจำแนกตามประเภทงบประมาณเมื่อเปรียบเทียบระหว่างงบบุคลากร งบดำเนินการและงบลงทุน ปีงบประมาณ พ.ศ. 2552-2561 เป็นดังนี้

|  |  |  |  |  |
| --- | --- | --- | --- | --- |
| ปีงบประมาณ | งบบุคลากร | งบดำเนินงาน | งบลงทุน | **รวม** |
| ปี 2551 | 268.0502 | 371.4967 | 288.0090 | **927.5560** |
| ปี 2552 | 305.6230 | 342.5742 | 238.7338 | **886.9311** |
| ปี 2553 | 363.8818 | 379.9234 | 24.0180 | **767.8233** |
| ปี 2554 | 386.7411 | 414.8118 | 142.0074 | **943.5602** |
| ปี 2555 | 449.8690 | 238.2761 | 134.5293 | **1,044.6624** |
| ปี 2556 | 514.2381 | 579.5528 | 368.3196 | **1,462.1105** |
| ปี 2557 | 588.4946 | 551.5918 | 253.8767 | **1,393.9631** |
| ปี 2558 | 602.5751 | 528.3165 | 221.6960 | **1,352.5876** |
| ปี 2559 | 661.0105 | 568.7964 | 334.8541 | **1,564.6610** |
| ปี 2560 | 678.1950 | 463.0024 | 576.6856 | **1,717.8830** |
| ปี 2561 | 702.2468 | 490.8413 | 588.4835 | 1,781.5716 |

\* ปี 2556-2559 รวมงบประมาณวิทยาลัยการจัดการเพื่อการพัฒนา

แผนภูมิ แสดงงบประมาณปีงบประมาณ พ.ศ. 2552-2561 จำแนกตามประเภทงบประมาณ

เมื่อพิจารณาจากกราฟจะเห็นได้ว่าภาระงบประมาณด้านบุคลากรมีแนวโน้มเพิ่มขึ้นในอัตราค่อนข้างสูงอย่างต่อเนื่อง ซึ่งงบประมาณประเภทงบบุคลากรเป็นงบประจำที่จะต้องคำนึงถึงเป็นลำดับแรก รวมทั้งงบดำเนินงานก็มีความจำเป็นต้องเพิ่มมากขึ้นตามไปด้วย เนื่องจากความจำเป็นในการดำเนินงานด้านต่าง ๆ ให้เป็นไปอย่างมีประสิทธิภาพ และมหาวิทยาลัยมีแผนจะขยายงานในวิทยาเขตพัทลุง ซึ่งจากแนวโน้มดังกล่าวส่งผลกระทบทำให้งบประมาณที่จะต้องใช้ในเชิงยุทธศาสตร์หรือเชิงพัฒนาลดน้อยลงในภาพรวม เพราะรายได้ของมหาวิทยาลัยไม่ได้มีสัดส่วนที่เพิ่มขึ้นมากนักในแต่ละปีงบประมาณ ประกอบกับโอกาสที่จะรับนิสิตได้ตามแผนก็เป็นไปได้ค่อนข้างยาก เนื่องจากจำนวนนักเรียนซึ่งเป็นกลุ่มเป้าหมายของมหาวิทยาลัยมีจำนวนลดน้อยลง ซึ่งเกิดจากการเปลี่ยนแปลงโครงสร้างประชากร

สถานะทางการเงิน มหาวิทยาลัยทักษิณ

1. เงินออม

ณ วันที่ 30 กันยายน 2559 จำนวน 609,784,064.12 บาท

ณ วันที่ 30 กันยายน 2560 จำนวน 632,341,075.64 บาท

1. เงินสะสม

ณ วันที่ 31 มกราคม 2560 จำนวน 458,557,763.64 บาท

ณ วันที่ 31 มกราคม 2561 จำนวน 440,676,021.76 บาท

(ไม่รวมวิทยาลัยการจัดการเพื่อการพัฒนา)

**สรุปแผน/ผลการดำเนินงานปี 2559-2560**

| ผลผลิต/ตัวชี้วัด | หน่วยนับ | ปี 2559 | | ปี 2560 | |
| --- | --- | --- | --- | --- | --- |
| แผน | แผน | แผน | ผล |
| **ผลผลิตที่ 1 – ผู้สำเร็จการศึกษาด้านวิทยาศาสตร์และเทคโนโลยี** |  |  |  |  |  |
| **ตัวชี้วัด** |  |  |  |  |  |
| เชิงปริมาณ |  |  |  |  |  |
| 1. จำนวนผู้สำเร็จการศึกษา | คน | 788 | 403 | 332 | 406 |
| 1. จำนวนนักศึกษาที่เข้าใหม่ | คน | 923 | 358 | 883 | 378 |
| 1. จำนวนนักศึกษาที่คงอยู่ | คน | 2,444 | 1,622 | 2,649 | 1,428 |
| เชิงคุณภาพ |  |  |  |  |  |
| 1. ผู้สำเร็จการศึกษาจบการศึกษาตามมาตรฐาน | ร้อยละ | 100 | 100 | 100 | 100 |
| เชิงเวลา |  |  |  |  |  |
| 1. ผู้สำเร็จการศึกษาจบการศึกษาตามหลักสูตรภายในระยะเวลาที่กำหนด | ร้อยละ | 80 | 79.70 | 80 |  |
| เชิงต้นทุน |  |  |  |  |  |
| 1. ค่าใช้จ่ายการผลิตบัณฑิตตามงบประมาณที่ได้รับจัดสรร | ล้านบาท | 55.52 | 55.52 | 18.5700 | 18.5700 |
| **ผลผลิตที่ 2 – ผู้สำเร็จการศึกษาด้านสังคมศาสตร์** |  |  |  |  |  |
| **ตัวชี้วัด** |  |  |  |  |  |
| เชิงปริมาณ |  |  |  |  |  |
| 1. จำนวนผู้สำเร็จการศึกษา | คน | 2,469 | 2,239 | 2,177 | 2,009 |
| 1. จำนวนนักศึกษาที่เข้าใหม่ | คน | 3,002 | 2,456 | 2,610 | 2,972 |
| 1. จำนวนนักศึกษาที่คงอยู่ | คน | 9,970 | 9,670 | 9,752 | 9,105 |
| เชิงคุณภาพ |  |  |  |  |  |
| 1. ผู้สำเร็จการศึกษาจบการศึกษาตามมาตรฐานหลักสูตร |  | 100 | 100 | 100 | 100 |
| เชิงเวลา |  |  |  |  |  |
| 1. ผู้สำเร็จการศึกษาจบการศึกษาตามหลักสูตรภายในระยะเวลาที่กำหนด | ร้อยละ | 80 | 79.71 | 80 |  |
| เชิงต้นทุน |  |  |  |  |  |
| 1. ค่าใช้จ่ายผลผลิตตามงบประมาณที่ได้รับจัดสรร | ล้านบาท | 623.30 | 623.30 | 16.9042 | 16.9042 |
| **ผลผลิตที่ 3 – ผู้สำเร็จการศึกษาด้านวิทยาศาสตร์สุขภาพ** | |  |  |  |  |
| **ตัวชี้วัด** |  |  |  |  |  |
| เชิงปริมาณ |  |  |  |  |  |
| 1. จำนวนผู้สำเร็จการศึกษา | คน | 250 | 140 | 272 | 179 |
| 1. จำนวนนักศึกษาที่เข้าใหม่ | คน | 290 | 189 | 290 | 227 |
| 1. จำนวนนักศึกษาที่คงอยู่ | คน | 1,045 | 861 | 1,110 | 877 |
| เชิงคุณภาพ |  |  |  |  |  |
| 1. ผู้สำเร็จการศึกษาจบการศึกษาตามมาตรฐาน | ร้อยละ | 100 | 100 | 100 | 100 |
| เชิงเวลา |  |  |  |  |  |
| 1. ผู้สำเร็จการศึกษาจบการศึกษาตามหลักสูตรภายในระยะเวลาที่กำหนด | ร้อยละ | 80 | 91.55 | 80 |  |
| เชิงต้นทุน |  |  |  |  |  |
| 1. ค่าใช้จ่ายการผลิตบัณฑิตตามงบประมาณที่ได้รับจัดสรร | ล้านบาท | 7.27 | 7.27 | 6.7596 | 6.7596 |
| **ผลผลิตที่ 4 – ผลงานการให้บริการวิชาการ** |  |  |  |  |  |
| **ตัวชี้วัด** |  |  |  |  |  |
| เชิงปริมาณ |  |  |  |  |  |
| 1. จำนวนโครงการบริการวิชาการแก่สังคม | โครงการ | 60 | 59 | 60 | 48 |
| 1. จำนวนผู้รับบริการวิชาการ | คน | 50,000 | 169,605 | 50,000 | 208,365 |
| เชิงคุณภาพ |  |  |  |  |  |
| 1. ความพึงพอใจของผู้รับบริการในกระบวนการให้บริการ | ร้อยละ |  |  | 80 | 87.12 |
| เชิงต้นทุน |  |  |  |  |  |
| 1. ค่าใช้จ่ายของการบริการวิชาการตามงบประมาณที่ได้รับจัดสรร | ล้านบาท | 22.48 | 22.48 | 22.3000 | 22.3000 |
| **ผลผลิตที่ 5 – ผลงานทำนุบำรุงศิลปวัฒนธรรม** |  |  |  |  |  |
| **ตัวชี้วัด** |  |  |  |  |  |
| เชิงปริมาณ |  |  |  |  |  |
| 1. จำนวนโครงการศิลปวัฒนธรรม | โครงการ | 15 | 24 | 15 | 18 |
| 1. จำนวนผู้เข้าร่วมโครงการศิลปวัฒนธรรม | คน | 36,000 | 118,613 | 36,000 | 71,984 |
| เชิงคุณภาพ |  |  |  |  |  |
| 1. โครงการที่บรรลุวัตถุประสงค์ของโครงการ | ร้อยละ | 100 | 100 | 100 | 100 |
| เชิงเวลา |  |  |  |  |  |
| 1. โครงการแล้วเสร็จตามเวลาที่กำหนด | ร้อยละ | 90 | 100 | 90 | 100 |
| เชิงต้นทุน |  |  |  |  |  |
| 1. ค่าใช้จ่ายของการทำนุบำรุงศิลปวัฒนธรรมตามงบประมาณที่ได้รับจัดสรร | ล้านบาท | 13.03 | 13.03 | 10.2631 | 10.2631 |
| **ผลผลิตที่ 6 – ผลงานวิจัยเพื่อถ่ายทอดเทคโนโลยี** |  |  |  |  |  |
| **ตัวชี้วัด** |  |  |  |  |  |
| เชิงปริมาณ |  |  |  |  |  |
| 1. จำนวนโครงการวิจัย | โครงการ | 36 | 36 | 35 | 35 |
| 1. จำนวนโครงการวิจัยที่แล้วเสร็จ | โครงการ | 36 | 1 | 35 |  |
| เชิงคุณภาพ |  |  |  |  |  |
| 1. จำนวนผลงานวิจัยที่เป็นไปตามมาตรฐานที่กำหนด | โครงการ | 36 | 36 | 35 | 35 |
| เชิงเวลา |  |  |  |  |  |
| 1. โครงการวิจัยที่แล้วเสร็จภายในระยะตามเวลาที่กำหนด | ร้อยละ | 60 | 2.78 | 60 |  |
| เชิงต้นทุน |  |  |  |  |  |
| 1. ค่าใช้จ่ายของการวิจัยตามงบประมาณที่ได้รับจัดสรร | ล้านบาท | 11.87 | 11.87 | 15.3716 | 15.3716 |
| **ผลผลิตที่ 7 – โครงการเตรียมความพร้อมสู่ประชาคมอาเซียน** |  |  |  |  |  |
| **ตัวชี้วัด** |  |  |  |  |  |
| เชิงปริมาณ |  |  |  |  |  |
| 1. จำนวนผู้เข้าร่วมโครงการ | คน | 4,000 | 3,334 |  |  |
| เชิงคุณภาพ |  |  |  |  |  |
| 1. ความพึงพอใจของผู้เข้าร่วมโครงการ | ร้อยละ | 80 | 90.81 |  |  |
| **ผลผลิตที่ 8 – โครงการพัฒนาเศรษฐกิจฐานรากและชุมชนเข้มแข็ง** |  |  |  |  |  |
| **ตัวชี้วัด** |  |  |  |  |  |
| เชิงปริมาณ |  |  |  |  |  |
| 1. จำนวนผู้เข้ารับบริการ | กลุ่ม |  |  | 2 | 2 |
| เชิงคุณภาพ |  |  |  |  |  |
| 1. ความพึงพอใจของผู้เข้าร่วมโครงการ | ร้อยละ |  |  | 80 | 80 |

หมายเหตุ \* อ้างอิงตามเอกสารการรายงานผลการปฏิบัติงาน ประจำปีงบประมาณ พ.ศ. 2559 - 2560 ต่อสำนักงบประมาณ

**ผลการดำเนินงานตามแผนยุทธศาสตร์การพัฒนามหาวิทยาลัย พ.ศ. 2558-2567**

ตามที่ มหาวิทยาลัยได้จัดทำแผนยุทธศาสตร์การพัฒนามหาวิทยาลัยทักษิณ 10 ปี พ.ศ. 2558 - 2567 แผนกลยุทธ์มหาวิทยาลัยทักษิณ พ.ศ. 2558 - 2562 แล้วนั้น จึงได้มีการจัดทำรายงานติดตามความก้าวหน้าการดำเนินงานตามแผนปฏิบัติการประจำปี มหาวิทยาลัยทักษิณ ประจำปีงบประมาณ พ.ศ. 2558 และปีงบประมาณ พ.ศ. 2560 สรุปได้ดังนี้

|  |  |  |  |
| --- | --- | --- | --- |
| ตัวชี้วัด | จำนวนตัวชี้วัด | | ร้อยละของการบรรลุเป้าหมาย |
| ดำเนินการทั้งหมด | บรรลุเป้าหมาย |
| **ปีงบประมาณ 2558** | **46** | **21** | **45.65** |
| ระดับมหาวิทยาลัย | 12 | 7 | 58.33 |
| ระดับกลยุทธ์ | 34 | 14 | 41.18 |
|  |  |  |  |
| **ปีงบประมาณ 2559** | **58** | **26** | **44.83** |
| ระดับมหาวิทยาลัย | 14 | 5 | 35.71 |
| ระดับกลยุทธ์ | 44 | 21 | 47.73 |
|  |  |  |  |
| **ปีงบประมาณ 2560** | **84** | **40** | **47.62** |
| ระดับมหาวิทยาลัย | 17 | 8 | 47.06 |
| ระดับกลยุทธ์ | 67 | 32 | 47.76 |

**ข้อมูลอ้างอิงการจัดทำงบประมาณ**

ในปีงบประมาณ พ.ศ. 2562 มหาวิทยาลัยมีแผนการดำเนินงานและการจัดทำงบประมาณรายจ่ายประจำปี โดยคำนึงถึงความสอดคล้องกับ ยุทธศาสตร์การจัดสรรงบประมาณ ประจำปีงบประมาณ พ.ศ. 2562 กรอบแผนอุดมศึกษาระยะยาว 15 ปี ฉบับที่ 2 (พ.ศ. 2551-2565) แผนยุทธศาสตร์การพัฒนามหาวิทยาลัยทักษิณ พ.ศ. 2561-2580 ซึ่งสามารถสรุปสาระสำคัญของกรอบแนวคิด (Concept Paper) ในการจัดทำงบประมาณ ประจำปีงบประมาณ พ.ศ. 2562 ได้ดังนี้

มหาวิทยาลัยทักษิณเป็นหน่วยงานในกำกับของรัฐ การดำเนินงานต่าง ๆ จำเป็นจะต้องให้สอดคล้องกับแนวนโยบายของรัฐบาล รวมทั้งแผนฯ ต่าง ๆ ที่เกี่ยวข้อง สรุปสาระสำคัญได้ดังนี้

1. **ยุทธศาสตร์ชาติ 20 ปี (พ.ศ. 2560-2579)**

วิสัยทัศน์

ประเทศไทยมีความมั่นคง มั่งคั่ง ยั่งยืน เป็นประเทศพัฒนาแล้ว ด้วยการพัฒนาตามหลักปรัชญาของเศรษฐกิจพอเพียง หรือคติพจน์ประจำชาติว่า “มั่นคง มั่งคั่ง ยั่งยืน”

*ความมั่นคง*

* การมีความมั่นคงปลอดภัยจากภัย และการเปลี่ยนแปลงทั้งภายในประเทศและภายนอกประเทศในทุกระดับทั้งระดับประเทศ สังคม ชุมชน ครัวเรือน และปัจเจกบุคคล
* ความมั่นคงในทุกมิติ ทั้งมิติเศรษฐกิจ สังคม สิ่งแวดล้อม และการเมือง
* ประเทศมีความมั่นคงในเอกราชและอธิปไตย มีสถาบันชาติ ศาสนา พระมหากษัตริย์ที่เข้มแข็งเป็นศูนย์กลางและเป็นที่ยึดเหนี่ยวจิตใจของประชาชน
* ระบบการเมืองที่มั่นคง เป็นกลไกที่นำไปสู่การบริหารประเทศที่ต่อเนื่องและโปร่งใสตามหลักธรรมาภิบาล สังคมมีความปรองดองและความสามัคคี สามารถผนึกกำลังเพื่อพัฒนาประเทศ ชุมชนมีความเข้มแข็ง ครอบครัวมีความอบอุ่น
* ความมั่นคงของอาหาร พลังงาน และน้ำ ประชาชนมีความมั่นคงในชีวิต มีงานและรายได้ที่มั่นคงพอเพียงกับการดำรงชีวิต มีที่อยู่อาศัยและความปลอดภัยในชีวิตทรัพย์สิน

*ความมั่งคั่ง*

* ประเทศไทยมีการขยายตัวของเศรษฐกิจอย่างต่อเนื่อง จนเข้าสู่กลุ่มประเทศรายได้สูง ความเหลื่อมล้ำของการพัฒนาลดลง ประชากรได้รับผลประโยชน์จากการพัฒนาอย่างเท่าเทียมกันมากขึ้น
* เศรษฐกิจมีความสามารถในการแข่งขันสูง สามารถสร้างรายได้ทั้งจากภายในและภายนอกประเทศ สร้างฐานเศรษฐกิจและสังคมแห่งอนาคต และเป็นจุดสำคัญของการเชื่อมโยงในภูมิภาคทั้งการคมนาคมขนส่ง การผลิต การค้า การลงทุน และการทำธุรกิจ มีบทบาทสำคัญในระดับภูมิภาคและระดับโลก เกิดสายสัมพันธ์ทางเศรษฐกิจและการค้าอย่างมีพลัง
* ความสมบูรณ์ในทุนที่จะสามารถสร้างการพัฒนาต่อเนื่อง ได้แก่ ทุนมนุษย์ ทุนทางปัญญา ทุนทางการเงิน ทุนที่เป็นเครื่องมือเครื่องจักร ทุนทางสังคม และทุนทางทรัพยากรธรรมชาติและสิ่งแวดล้อม

*ความยั่งยืน*

* การพัฒนาที่สามารถสร้างความเจริญ รายได้และคุณภาพชีวิตของประชาชนให้เพิ่มขึ้นอย่างต่อเนื่อง ซึ่งเป็นการเจริญเติบโตของเศรษฐกิจที่ไม่ใช้ทรัพยากรธรรมชาติเกินพอดี ไม่สร้างมลภาวะต่อสิ่งแวดล้อมจนเกินความสามารถในการรองรับและเยียวยาของระบบนิเวศน์
* การผลิตและการบริโภคเป็นมิตรกับสิ่งแวดล้อม และสอดคล้องกับกฎระเบียบของประชาคมโลกซึ่งเป็นที่ยอมรับร่วมกัน ความอุดมสมบูรณ์ของทรัพยากรธรรมชาติและสิ่งแวดล้อมมีคุณภาพดีขึ้น คนมีความรับผิดชอบต่อสังคม มีความเอื้ออาทร เสียสละเพื่อผลประโยชน์ส่วนรวม
* มุ่งประโยชน์ส่วนรวมอย่างยั่งยืน ในความสำคัญกับการมีส่วนร่วมของประชาชนทุกภาคส่วนในสังคมยึดถือและปฏิบัติตามปรัชญาของเศรษฐกิจพอเพียงเพื่อการพัฒนาอย่างสมดุล มีเสถียรภาพ และยั่งยืน

เป้าหมาย

* เศรษฐกิจและสังคมไทยมีการพัฒนาอย่างต่อเนื่องและยั่งยืน
* ระบบเศรษฐกิจเป็น Trading Nation และฐานเศรษฐกิจดิจิตัล ที่มีการเติบโตอย่างมีคุณภาพ มีเสถียรภาพ
* คนไทยในอนาคตมีศักยภาพในการร่วมกันพัฒนาประเทศ
* สังคมไทยเป็นสังคมที่เป็นธรรม มีความเหลื่อมล้ำน้อย
* เศรษฐกิจและสังคมพัฒนาอย่างเป็นมิตรกับสิ่งแวดล้อม
* การบริหารภาครัฐ โปร่งใส มีประสิทธิภาพ รับผิดชอบ ตรวจสอบได้อย่างเป็นธรรมและประชาชนมีส่วนร่วม มีการกระจายอำนาจและแบ่งภารกิจรับผิดชอบที่เหมาะสม ระหว่างส่วนกลาง ภูมิภาคและท้องถิ่น

ยุทธศาสตร์ชาติ

1. ยุทธศาสตร์ด้านความมั่นคง
2. ยุทธศาสตร์ด้านการสร้างความสามารถในการแข่งขัน
3. ยุทธศาสตร์ด้านการพัฒนาและเสริมสร้างศักยภาพคน
4. ยุทธศาสตร์ด้านการสร้างโอกาส ความเสมอภาคและเท่าเทียมกันทางสังคม
5. ยุทธศาสตร์ด้านการสร้างการเติบโตบนคุณภาพชีวิตที่เป็นมิตรกับสิ่งแวดล้อม
6. ยุทธศาสตร์ด้านการปรับสมดุลและพัฒนาระบบการบริหารจัดการภาครัฐ

1. **แผนพัฒนาเศรษฐกิจและสังคมแห่งชาติ ฉบับที่ 12 (พ.ศ. 2560-2564)**

แผนพัฒนาเศรษฐกิจและสังคมแห่งชาติ ฉบับที่ 12 (พ.ศ. 2560-2564) นำวิสัยทัศน์ของยุทธศาสตร์ชาติมาเป็นวิสัยทัศน์ของแผนพัฒนาฯ และนำยุทธศาสตร์การพัฒนาทั้ง 6 ด้านที่กำหนดไว้ในยุทธศาสตร์ชาติมาเป็นแนวทางในการกำหนดยุทธศาสตร์การพัฒนาของแผนฯ ในลักษณะของการถ่ายทอดยุทธศาสตร์ระยะยาวลงสู่การปฏิบัติในช่วงเวลา 5 ปี โดยกำหนดยุทธศาสตร์ให้ตอบสนองกับบริบทการพัฒนาที่จะเกิดขึ้นในช่วง 5 ปีแรกของยุทธศาสตร์ชาติ (พ.ศ. 2560-2564 เป็นสำคัญ

หลักการสำคัญ

1. ยึดหลักปรัญชาเศรษฐกิจพอเพียง
2. ยึดคนเป็นศูนย์กลางการพัฒนา
3. ยึดวิสัยทัศน์ภายใต้ยุทธศาสตร์ชาติ 20 ปี
4. ยึดเป้าหมายอนาคตประเทศไทยปี 2579
5. ยึดหลักการเจริญเติบโตทางเศรษฐกิจที่ลดความเหลื่อมล้ำและขับเคลื่อนการเจริญเติบโตจากการเพิ่มผลิตภาพการผลิตบนฐานของการใช้ภูมิปัญญาและนวัตกรรม
6. ยึดหลักการนำไปสู่การปฏิบัติในเกิดผลสัมฤทธิ์อย่างจริงจังใน 5 ปีที่ต่อยอดไปสู่ผลสัมฤทธิ์ที่เป็นเป้าหมายระยะยาว

จุดเน้นและประเด็นพัฒนาหลัก

1. การพัฒนานวัตกรรมและการนำมาใช้เป็นปัจจัยขับเคลื่อนการพัฒนาในทุกมิติเพื่อยกระดับศักยภาพของประเทศในทุกด้าน
2. การเตรียมความพร้อมของประเทศในด้านการพัฒนาวิทยาศาสตร์และเทคโนโลยีและนวัตกรรม
3. การเตรียมความพร้อมด้านกำลังคนและการเสริมสร้างศักยภาพของประชากรในทุกช่วงวัย
4. การสร้างความเป็นธรรมและลดความเหลื่อมล้ำ
5. การปรับโครงสร้างการผลิตและการสร้างโอกาสทางเศรษฐกิจในแต่ละช่วงของห่วงโซ่มูลค่า
6. การปรับระบบการผลิตการเกษตรให้สอดคล้องกับพันธกรณีในด้านการเปลี่ยนแปลงสภาพภูมิอากาศและศักยภาพของพื้นที่
7. การเพิ่มศักยภาพฐานการผลิตและบริการเดิมและการต่อยอดไปสู่ฐานการผลิตและบริการโดยให้ใช้เทคโนโลยีที่เข้มข้นและนวัตกรรม
8. การส่งเสริมสร้างความเข้มแข็งของเศรษฐกิจกระแสใหม่ อาทิ เศรษฐกิจดิจิตัล เศรษฐกิจฐานชีวภาพ เศรษฐกิจเชิงสร้างสรรค์และนวัตกรรม การพัฒนาวิสาหกิจตั้งใหม่ (Start Up) และวิสาหกิจเพื่อสังคม
9. การสร้างขีดความสามารถในการแข่งขันของธุรกิจบริการและการท่องเที่ยวที่มีศักยภาพให้เติบโตและสนับสนุนการผลิต เน้นการปรับปรุงกฎหมายที่เกี่ยวข้อง
10. การสร้างความเชื่อมโยงระหว่างภาคการผลิต
11. การพัฒนาวิสาหกิจขนาดย่อย ขนาดเล็กและขนาดกลาง วิสาหกิจชุมชน และวิสาหกิจเพื่อสังคม
12. การสร้างความมั่นคงของฐานทรัพยากรธรรมชาติและยกระดับคุณภาพสิ่งแวดล้อม
13. การฟื้นฟูพื้นฐานด้านความมั่นคงที่เป็นปัจจัยสำคัญต่อการพัฒนาทางเศรษฐกิจและสังคมของประเทศ
14. การบริหารจัดการภาครัฐ การป้องกันการทุจริตประพฤติมิชอบและการสร้างธรรมาภิบาลในสังคมไทย
15. การพัฒนาโครงสร้างพื้นฐานและระบบโลจิสติกส์ของประเทศเพื่อขยายขีดความสามารถและพัฒนาคุณภาพการให้บริการเพื่อรองรับการขยายตัวของเมืองและพื้นที่เศรษฐกิจหลักและส่งเสริมการพัฒนาคุณภาพชีวิตของทุกกลุ่มในสังคม
16. การพัฒนาภาค เมือง และพื้นที่เศรษฐกิจ
17. การสร้างความร่วมมือระหว่างประเทศให้เข้มข้นและส่งผลต่อการพัฒนาอย่างเต็มที่
18. การส่งเสริมการลงทุนไทยในต่างประเทศ
19. การปรับปรุงภาคการเงินของไทยให้มีประสิทธิภาพมากขึ้นและให้สามารถแข่งขันได้
20. การปฏิรูปด้านการคลังและงบประมาณ

เป้าหมายการพัฒนา

1. คนไทยที่มีคุณลักษณะเป็นคนไทยที่สมบูรณ์
2. การลดความเหลื่อมล้ำทางด้านรายได้และความยากจน
3. ระบบเศรษฐกิจมีความเข้มแข็งและแข่งขันได้
4. ทุนทางธรรมชาติและคุณภาพสิ่งแวดล้อมสามารถสนับสนุนการเติบโตที่เป็นมิตรกับสิ่งแวดล้อม มีความมั่นคงทางอาหาร พลังงาน และน้ำ
5. มีความมั่นคงในเอกราชและอธิปไตย สังคมปลอดภัย สามัคคี สร้างภาพลักษณ์ที่ดี และเพิ่มความเชื่อมั่นของนานาชาติต่อประเทศไทย
6. มีระบบบริหารจัดการภาครัฐที่มีประสิทธิภาพ ทันสมัย โปร่งใส ตรวจสอบได้ กระจายอำนาจและมีส่วนร่วมจากประชาชน

ยุทธศาสตร์การพัฒนา

1. การเสริมสร้างและพัฒนาศักยภาพทุนมนุษย์
2. การสร้างความเป็นธรรมและลดความเหลื่อมล้ำในสังคม
3. การสร้างความเข้มแข็งทางเศรษฐกิจและแข่งขันได้อย่างยั่งยืน
4. การเติบโตที่เป็นมิตรกับสิ่งแวดล้อมเพื่อการพัฒนาอย่างยั่งยืน
5. การเสริมสร้างความมั่นคงแห่งชาติเพื่อการพัฒนาประเทศสู่ความมั่งคั่งและยั่งยืน
6. การเพิ่มประสิทธิภาพและธรรมาภิบาลในภาครัฐ
7. การพัฒนาโครงสร้างพื้นฐานและระบบโลจิสติกส์
8. การพัฒนาวิทยาศาสตร์ เทคโนโลยี วิจัยและนวัตกรรม
9. การพัฒนาภาค เมือง และพื้นที่เศรษฐกิจ
10. ความร่วมมือระหว่างประเทศเพื่อการพัฒนา
11. **กรอบแผนอุดมศึกษาระยะยาว 15 ปี ฉบับที่ 2 (พ.ศ. 2551-2565)**

เป้าหมายของกรอบแผนอุดมศึกษาระยะยาว ฉบับที่ 2 เมื่อสิ้นสุดแผนในปี พ.ศ. 2565 คือ “การยกระดับคุณภาพอุดมศึกษาไทย เพื่อผลิตและพัฒนาบุคลากรที่มีคุณภาพสู่ตลาดแรงงานและพัฒนาศักยภาพอุดมศึกษาในการสร้างความรู้และนวัตกรรม เพื่อเพิ่มขีดความสามารถในการแข่งขันของประเทศในโลกาภิวัฒน์ รวมทั้งสนับสนุนการพัฒนาที่ยั่งยืนของท้องถิ่นไทย โดยใช้กลไกของธรรมาภิบาล การเงิน การกำกับมาตรฐาน และเครือข่ายอุดมศึกษา บนพื้นฐานของเสรีภาพทางวิชาการ ความหลากหลายและเอกภาพเชิงระบบ”

จากเป้าหมายดังกล่าว นโยบายต่าง ๆ ที่ระบุไว้ในกรอบแผนเป็นการผสมผสานเพื่อแก้ปัญหาพร้อมกับการพัฒนา หลายประเด็นมีความสัมพันธ์เชื่อมโยงและรองรับซึ่งกันและกัน บางประเด็นเป็นกลไกเชิงนโยบายและการจัดสรรทรัพยากรที่ใช้เป็นเครื่องมือในการขับเคลื่อนนโยบายและมาตรการอื่น ดังนั้น จึงคำนึงถึงมิติบูรณาการและองค์รวมของการพัฒนา ประเด็นทิศทางและนโยบายของกรอบแผนอุดมศึกษาระยะยาว ประกอบด้วย

* **รอยต่อกับการศึกษาระดับอื่น** ความอ่อนแอของความสามารถในการอ่าน คุณภาพของนักเรียน นักศึกษาเข้าใหม่ อุดมศึกษาควรสนับสนุนการศึกษาระดับมัธยมศึกษาและอาชีวศึกษาอย่างเต็มที่
* **การแก้ปัญหาอุดมศึกษาในปัจจุบัน** การไร้ทิศทาง ความซ้ำซ้อน การขาดคุณภาพ ขาดประสิทธิภาพ ภาวะการว่างงานจากการผลิตบัณฑิตที่ไม่มีตลาดแรงงานรองรับ ให้มีการจัดทำเกณฑ์การกำกับอย่างต่อเนื่อง โดยใช้เป็นเครื่องมือเชิงนโยบายและการเงิน ลดเลิกหลักสูตรคณะที่ไม่เป็นที่ต้องการของสังคมและตลาดแรงงาน
* **ธรรมาภิบาล และการบริหารจัดการอุดมศึกษา** ปรับโครงสร้างการบริหารธรรมาภิบาลของมหาวิทยาลัยและมีระบบประเมินที่ครบวงจร
* **บทบาทของมหาวิทยาลัยในการพัฒนาขีดความสามารถในการแข่งขันของประเทศ** ส่งเสริมให้มีการทำวิจัยร่วมระหว่างมหาวิทยาลัย หน่วยงานอื่นของรัฐ และกับภาคเอกชน
* **การเงินอุดมศึกษา** ระบบการเงินอุดมศึกษาในปัจจุบันยังไม่สะท้อนคุณภาพและการพัฒนา เสนอให้มีการจัดตั้งกองทุนพัฒนาอุดมศึกษา ในการนำเงินมาเสริมงบประมาณประจำปีเพื่อพัฒนาอาจารย์ การเชื่อมโยงกับภาคการผลิต การจัดตั้งวิสาหกิจ การพัฒนาแรงงาน มีการกำหนดความชัดเจนในการบริหารการเงินอุดมศึกษาให้เป็นมาตรฐาน
* **การพัฒนาบุคลากรในอุดมศึกษา** การพัฒนาบุคลากรในปัจจุบันมีความซ้ำซ้อน ขาดคุณภาพ ขาดทิศทาง บัณฑิตไม่ตรงตามความต้องการของผู้ใช้ ดังนั้น จึงควรคำนึงถึงการพัฒนาในหลายมิติ เน้นการปฏิบัติจริงกับภาคการผลิตและสังคม
* **เครือข่ายอุดมศึกษา** มีความซ้ำซ้อน ไม่คุ้มค่าในการลงทุน ไม่ได้มีการส่งเสริมซึ่งกันและกันระหว่างเครือข่ายอันจะนำไปสู่ความเป็นเลิศของประเทศ (เด่นคนเดียว) เห็นควรให้มีการสนับสนุนการทำงานในลักษณะเครือข่าย ซึ่งจะนำไปสู่การควบรวมในมิติต่าง ๆ เช่น หลักสูตร ทรัพยากร โครงสร้างพื้นฐาน การใช้บุคลากรร่วมกัน และการควบรวมสถาบันการศึกษาในพื้นที่ เพื่อสร้างความเข้มแข็งทางวิชาการ
* **การพัฒนาอุดมศึกษาในเขตพัฒนาพิเศษเฉพาะกิจจังหวัดชายแดนภาคใต้** โดยการพัฒนานักศึกษา(ทุกด้าน) พัฒนาบุคลากร สร้างความเข้มแข็งในสถาบันอุดมศึกษา และพัฒนาการศึกษาสู่ภูมิภาคอาเซียน
* **โครงสร้างพื้นฐานการเรียนรู้** พัฒนาสารสนเทศให้ทันสมัยและง่ายต่อการเข้าถึง ส่งเสริมการเรียนรู้ตลอดชีวิต

1. **(ร่าง) แผนยุทธศาสตร์การพัฒนามหาวิทยาลัยทักษิณ พ.ศ. 2561-2580**

**วิสัยทัศน์** : มหาวิทยาลัยที่มีความเป็นเลิศทางวิชาการสอดคล้องกับความต้องการของสังคมและชุมชน ภายในปี 2580 (Academic Excellence Through Social Relevance within 2037)

**พันธกิจ** :

1. จัดการศึกษาเพื่อผลิตบัณฑิตและพัฒนากำลังคนคุณภาพ

2. สร้างสรรค์ผลงานวิจัยเพื่อการพัฒนาสู่การเป็นมหาวิทยาลัยวิจัยรับใช้สังคม

3. บริการวิชาการ ถ่ายทอดองค์ความรู้สู่สังคม ร่วมสร้างสังคมแห่งการเรียนรู้ที่เข้มแข็ง

4. ส่งเสริม สนับสนุน การทำนุบำรุง รักษา และพัฒนา ด้านศิลปะ วัฒนธรรม ภูมิปัญญา และสิ่งแวดล้อมของภาคใต้ตอนล่างให้เกิดคุณค่า มูลค่าเพิ่ม

5. พัฒนามหาวิทยาลัยให้เป็นมหาวิทยาลัยที่ใช้ชุมชนเป็นฐานที่เป็นที่รู้จักในระดับอาเซียน

**ปรัชญา :**

*“ปัญญา จริยธรรม นำการพัฒนา”* เป็นปรัชญาของมหาวิทยาลัยทักษิณ ที่มุ่งเน้นไปสู่การพัฒนาคนและสังคม โดยให้ความสำคัญกับการเสริมสร้างและพัฒนาปัญญาให้กับบัณฑิต เพื่อให้เป็นคนเก่งที่มีทักษะในอาชีพและเป็นคนดี ที่พร้อมจะแข่งขันได้อย่างมีจริยธรรม รวมถึงเป็นคนมีจิตสำนึกต่อหน้าที่ในการมีส่วนร่วมพัฒนาสังคม ทั้งนี้เพื่อบรรลุสู่เป้าหมายของการพัฒนาคุณภาพชีวิตของตนเอง ชุมชนและสังคม

**ความท้าทาย :**

1. ความเป็นเลิศด้านการผลิตบัณฑิตที่ใช้ชุมชนเป็นฐาน

2. ความเข้มแข็งด้านการวิจัยที่สอดคล้องกับความต้องการของสังคม

3. ความเป็นนานาชาติ

4. การบริหารจัดการเพื่อการดำเนินงานที่เป็นเลิศ

5. ความมั่นคงทางการเงิน

**วัตถุประสงค์**

1. ผลิตบัณฑิตที่มีคุณภาพได้มาตรฐานในระดับนานาชาติ มีอัตลักษณ์ที่ตอบสนองความต้องการของสังคม ด้วยกระบวนการเรียนรู้ที่ใช้ชุมชนเป็นฐาน
2. ผลิตผลงานวิจัยและงานสร้างสรรค์ที่มีคุณภาพระดับนานาชาติ หรือที่นำไปใช้ประโยชน์ในเชิงสังคมหรือเชิงพาณิชย์
3. พัฒนาระบบการจัดการศึกษา การบริการ สิ่งอำนวยความสะดวก และสภาพแวดล้อม ที่เป็นนานาชาติ
4. พัฒนาระบบบริหารจัดการที่มีประสิทธิภาพ มีพลังร่วมในการขับเคลื่อนการพัฒนาทั่วทั้งองค์กรอย่างมีความสุข
5. สร้างความมั่นคงด้านฐานะทางการเงิน ด้วยการหารายได้ การบริหารสินทรัพย์ และการบริหารต้นทุน

**ตัวชี้วัดหลัก**

TSU01 หลักสูตรที่ได้มาตรฐานตามระบบคุณภาพระดับนานาชาติ

TSU02 การได้งานทำหรือการประกอบอาชีพอิสระของบัณฑิต

TSU03 ความพึงพอใจของผู้ใช้บัณฑิต

TSU04 ร้อยละของหลักสูตรที่มีการจัดการเรียนรู้โดยใช้ชุมชนเป็นฐาน

TSU05 ผลงานวิจัยและงานสร้างสรรค์ที่เผยแพร่และอ้างอิงในระดับนานาชาติ

TSU06 ผลงานวิจัยและงานสร้างสรรค์ที่มีการนำไปใช้ประโยชน์ในเชิงสังคมหรือเชิงพาณิชย์

TSU07 เงินทุนเพื่อการวิจัยและงานสร้างสรรค์จากแหล่งทุนภายนอก

TSU08 นิสิตหรือผู้รับบริการและบุคลากรที่เป็นชาวต่างชาติ (Inbound)

TSU09 นิสิตหรือบุคลากรของมหาวิทยาลัยที่ไปทำกิจกรรมทางวิชาการกับต่างประเทศ (Outbound)

TSU10 การนำระบบคุณภาพสากลมาใช้บริหารจัดการทั่วทั้งองค์กร

TSU11 การจัดอันดับมหาวิทยาลัยชั้นนำตามหลักเกณฑ์ของ UI Green Metric

TSU12 ดัชนีความสุขของบุคลากร

TSU13 การเพิ่มขึ้นของรายได้ทั้งค่าธรรมเนียมการศึกษาและรายได้อื่น

TSU14 ความสามารถในการทำเงินเหลือจ่าย

1. **ยุทธศาสตร์การจัดสรรงบประมาณ ประจำปีงบประมาณ พ.ศ. 2562**

ยุทธศาสตร์การจัดสรรงบประมาณรายจ่ายประจำปีงบประมาณ พ.ศ. 2562 ได้จัดทำขึ้นให้สอดคล้องกับ แนวทางการพัฒนาที่สำคัญของร่างกรอบยุทธศาสตร์ชาติ ระยะ 20 ปี (พ.ศ. 2560 - 2579) แผนพัฒนาเศรษฐกิจและสังคมแห่งชาติ ฉบับที่ 12 (พ.ศ. 2560 - 2564) เป้าหมายการพัฒนาที่ยั่งยืน (พ.ศ. 2558 - 2573) กรอบแนวคิดการพัฒนาประเทศไปสู่ประเทศไทย ๔.๐ นโยบายความมั่นคงแห่งชาติ (พ.ศ. 2558 - 2564) นโยบายของรัฐบาล และแผนแม่บทอื่น ๆ รวมทั้งได้น้อมนำ “ปรัชญาของเศรษฐกิจพอเพียง” ในพระบาทสมเด็จ พระปรมินทรมหาภูมิพลอดุลยเดช มาเป็นแนวทางในการจัดทำยุทธศาสตร์การจัดสรรงบประมาณ โดยคำนึงถึงหลักความพอประมาณ ความมีเหตุผล และการมีภูมิคุ้มกันที่ดี เพื่อขับเคลื่อนนโยบายของรัฐบาลให้เกิดผลอย่างเป็นรูปธรรม และให้ประเทศมีความมั่นคง ประชำชนมีความมั่งคั่ง อย่างยั่งยืน ตามวิสัยทัศน์ของประเทศ โดยมีหลักการสำคัญ ดังนี้

1. นำแนวทางการพัฒนาที่สำคัญของร่างกรอบยุทธศาสตร์ชาติ ระยะ 20 ปี ทั้ง 6 ยุทธศาสตร์ มากำหนดเป็นกรอบโครงสร้างยุทธศาสตร์การจัดสรรงบประมาณ เพื่อให้สามารถแสดงความเชื่อมโยงและสอดคล้องกับเป้าหมายของแนวทางการพัฒนาในระยะยาวได้อย่างเป็นรูปธรรม

2. กำหนดเป้าหมายและตัวชี้วัดของยุทธศาสตร์การจัดสรรงบประมาณ ให้มีความถูกต้อง ชัดเจน สอดคล้องกับเป้าหมายและตัวชี้วัดของแผนพัฒนาเศรษฐกิจและสังคมแห่งชาติ ฉบับที่ 12 รวมทั้ง ให้ความสำคัญกับเป้าหมายการพัฒนาที่ยั่งยืน

3. นำยุทธศาสตร์ที่ 9 การพัฒนาภาค เมือง และพื้นที่เศรษฐกิจของแผนพัฒนาเศรษฐกิจและสังคมแห่งชาติ ฉบับที่ 12 มากำหนดเป็นประเด็นยุทธศาสตร์การจัดสรรงบประมาณ และกำหนดนโยบาย การจัดสรรงบประมาณที่มีการระบุพื้นที่ดำเนินการของโครงการ/กิจกรรม ที่จะต้องดำเนินการไว้ให้ชัดเจน

4. กำหนดยุทธศาสตร์ชี้นำเพื่อเป็นทิศทางการดำเนินงานการพัฒนาในแต่ละพื้นที่ระดับภาค ไว้ในเอกสารประกอบยุทธศาสตร์การจัดสรรงบประมาณ เพื่อให้ส่วนราชการใช้เป็นแนวทางในการเสนอขอจัดสรรงบประมาณลงในแต่ละภาค/พื้นที่ อย่างเหมาะสม และสำนักงบประมาณใช้เป็นกรอบในการพิจารณาจัดสรรงบประมาณที่มีการบูรณาการงบประมาณเชิงยุทธศาสตร์และเชิงพื้นที่ ซึ่งจะส่งเสริมให้เกิดกระบวนการวางแผนและพัฒนาพื้นที่ระดับภาคที่มีความสอดคล้องกันต่อไป

ยุทธศาสตร์การจัดสรรงบประมาณรายจ่ายประจำปีงบประมาณ พ.ศ. 2562 ได้กำหนดไว้ 6 ยุทธศาสตร์ และรายการค่าดำเนินการภาครัฐ ดังนี้

1. ยุทธศาสตร์ด้านความมั่นคง

2. ยุทธศาสตร์ด้านการสร้างความสามารถในการแข่งขันของประเทศ

3. ยุทธศาสตร์ด้านการพัฒนาและเสริมสร้างศักยภาพคน

4. ยุทธศาสตร์ด้านการแก้ไขปัญหาความยากจน ลดความเหลื่อมล้ำ และสร้างการเติบโตจากภายใน

5. ยุทธศาสตร์ด้านการจัดการน้ำและสร้างการเติบโตบนคุณภาพชีวิตที่เป็นมิตรกับสิ่งแวดล้อมอย่างยั่งยืน

6. ยุทธศาสตร์ด้านการปรับสมดุลและพัฒนาระบบบริหารจัดการภาครัฐ

และ รายการค่าดำเนินการภาครัฐ

**แนวทางและหลักการสำคัญในการจัดทำงบประมาณ ประจำปีงบประมาณ พ.ศ. 2562**

เพื่อให้การจัดทำงบประมาณรายจ่าย ประจำปีงบประมาณ พ.ศ. 2562 เป็นไปอย่างมีประสิทธิภาพและเกิดประโยชน์สูงสุดในการดำเนินงานของมหาวิทยาลัย จึงกำหนดให้มีแนวทางการจัดทำงบประมาณ ดังนี้

1. ให้ความสำคัญต่อการดำเนินภารกิจของมหาวิทยาลัยและของหน่วยงานที่สอดคล้องกับ(ร่าง) แผนยุทธศาสตร์การพัฒนามหาวิทยาลัยทักษิณ พ.ศ. 2561 - 2580 นโยบายของผู้บริหารและจุดเน้นในแต่ละปีงบประมาณที่สภามหาวิทยาลัยกำหนด
2. ให้ความสำคัญกับการดำเนินภารกิจในลักษณะการบูรณาการทั้งในระดับหน่วยงานภายในส่วนงานและระหว่างส่วนงาน เพื่อลดความซ้ำซ้อนของงาน และเพื่อเป็นการเพิ่มประสิทธิภาพของการปฏิบัติงาน
3. ภายใต้ทรัพยากรที่มีอยู่อย่างจำกัด การพิจารณาจัดสรรงบประมาณจะมีการจัดลำดับความสำคัญ และพิจารณาศักยภาพและความสามารถในการใช้จ่ายงบประมาณของปีปัจจุบันและปีงบประมาณที่ผ่านมา
4. ให้มีการพิจารณาทบทวนภารกิจ เพื่อชะลอ ปรับลด หรือยกเลิกการดำเนินภารกิจของส่วนงานเองที่มีความสำคัญต่ำ หรือหมดความจำเป็น ยกเว้นภารกิจที่เป็นนโยบายของมหาวิทยาลัย
5. มหาวิทยาลัยจะพิจารณาสถานะเงินรายได้และผลการใช้จ่ายงบประมาณของปีที่ผ่านและปีปัจจุบันของส่วนงานมาประกอบในการจัดสรรงบประมาณด้วย
6. เงินรายได้ทุกประเภทถือเป็นเงินรายได้ของมหาวิทยาลัยในภาพรวม
7. เน้นให้มหาวิทยาลัยในภาพรวมมีฐานะทางการเงินที่มั่นคง
8. ให้มีการปฏิบัติตามระเบียบการบริหารงบประมาณของมหาวิทยาลัยอย่างเคร่งครัด และปลูกฝังให้หน่วยงานมีวินัยทางการเงิน

**นโยบายการจัดสรรงบประมาณ ปี 2562 มหาวิทยาลัยทักษิณ**

มหาวิทยาลัยมุ่งเน้นให้งบประมาณเป็นตัวขับเคลื่อนให้บรรลุตามยุทธศาสตร์การพัฒนามหาวิทยาลัย ซึ่งประกอบด้วยความท้าทาย 5 ด้าน คือ 1) ความเป็นเลิศด้านการผลิตบัณฑิตที่ใช้ชุมชนเป็นฐาน 2) ความเข้มแข็งด้านการวิจัยที่สอดคล้องกับความต้องการของสังคม 3) ความเป็นนานาชาติ 4) การบริหารจัดการเพื่อการดำเนินงานที่เป็นเลิศ 5) ความมั่นคงทางการเงิน และสอดคล้องกับการดำเนินภารกิจพื้นฐานหลักทั้ง 4 ด้าน คือ การจัดการเรียนการสอน การวิจัย การบริการวิชาการแก่สังคม และการทำนุบำรุงศิลปะและวัฒนธรรม เพื่อมุ่งไปสู่วิสัยทัศน์ที่วางไว้ และรวมถึงการตอบสนองยุทธศาสตร์กระทรวงศึกษาธิการและยุทธศาสตร์ชาติ จึงได้กำหนดนโยบายการจัดสรรงบประมาณรายจ่าย ประจำปีงบประมาณ พ.ศ. 2562 ไว้ดังนี้

1. สนับสนุนงบประมาณเพื่อรองรับการดำเนินงานให้บรรลุเป้าหมายตามแผนยุทธศาสตร์การพัฒนามหาวิทยาลัย
2. ให้ส่วนงานวิชาการตั้งงบประมาณเพื่อรองรับการดำเนินงานวิจัยของส่วนงานอย่างน้อย ร้อยละ ๒ รองรับการพัฒนานิสิตอย่างน้อย ร้อยละ 2 และตั้งเป็นงบสำรองจ่ายอย่างน้อย ร้อยละ 5 ของงบประมาณจัดสรร เพื่อเพิ่มศักยภาพด้านงานวิจัยในภาพรวม และเพื่อสร้างบัณฑิตให้สอดคล้องตาม อัตลักษณ์ของมหาวิทยาลัย รวมทั้งเพื่อป้องกันความเสี่ยงด้านการเงินด้วย
3. ส่วนงานอื่นที่เป็นหน่วยงานที่มีรายได้ ให้ตั้งงบประมาณเป็นงบสำรองจ่ายอย่างน้อย ร้อยละ 5 ของงบประมาณจัดสรร
4. การจัดทำงบประมาณ ปี 2562 มุ่งเน้น
   1. การประหยัดและใช้ทรัพยากรร่วมกัน
   2. ให้หน่วยงานมีส่วนร่วมในการแสดงความต้องการและวิเคราะห์ร่วมกัน
   3. ครุภัณฑ์และสิ่งก่อสร้าง
      * วิทยาเขตรับผิดชอบดูแล/ซ่อมแซมอาคารในภาพรวมและดูแล/ซ่อมแซมครุภัณฑ์ห้องเรียนรวมที่นิสิตหลายคณะใช้ประโยชน์ร่วมกัน แต่กรณีคณะ/หน่วยงานมีศักยภาพในการซ่อมแซมเองได้ ก็สามารถทำได้ ทั้งนี้ ในส่วนของวิทยาเขตพัทลุงให้รวมถึงการแก้ไขปัญหาที่ดินด้วย
      * คณะ/หน่วยงาน รับผิดชอบดูแล/ซ่อมแซมห้องปฏิบัติการเฉพาะทางและครุภัณฑ์ของคณะ
   4. เน้นการบริหารแบบ “รวมบริการ ประสานภารกิจ”
   5. สนับสนุนงบประมาณเพื่อรองรับภารกิจพื้นฐานให้ทุกหน่วยงานที่มีอยู่สามารถบริหารจัดการได้ตามความจำเป็น อย่างเพียงพอและประหยัด
   6. สนับสนุนงบประมาณเพื่อเติมเต็มรายการที่ยังดำเนินการไม่สมบูรณ์ ให้สามารถใช้ทรัพยากรได้อย่างคุ้มค่า
   7. เนื่องจากงบประมาณมีจำกัด ไม่สามารถสนับสนุนให้ดำเนินการได้ทุกรายการ มหาวิทยาลัยจะพิจารณาจัดสรรโดยเรียงลำดับ ดังนี้คือ 1) รายการที่มีความจำเป็นเร่งด่วน 2) รายการที่สามารถชะลอได้ 3) รายการที่ไม่จำเป็นสามารถยกเลิกการดำเนินการได้
   8. สนับสนุนให้ทุกส่วนงานมีเงินสะสม เพื่อให้สามารถนำมาบริหารจัดการในช่วงที่งบประมาณปกติไม่เพียงพอ โดยขอใช้งบประมาณได้ตามหลักเกณฑ์ที่กำหนด
5. เป้าหมายการจัดสรรงบประมาณ ในปีงบประมาณ พ.ศ. 2562 มีดังนี้

จำแนกตามภารกิจหลักของมหาวิทยาลัย 4 ด้าน ดังนี้

|  |  |
| --- | --- |
| ภารกิจหลัก | ประมาณร้อยละ |
| 1. ภารกิจด้านการจัดการเรียนการสอน | 94 |
| 2. ภารกิจด้านการวิจัย | 2 |
| 3. ภารกิจด้านการบริการวิชาการ | 2 |
| 4. ภารกิจด้านการทำนุบำรุงศิลปวัฒนธรรม | 2 |

**แผนการดำเนินงานประจำปี 2562**

มหาวิทยาลัยทักษิณ ดำเนินงานตามภารกิจหลัก 4 ด้าน คือ ด้านการจัดการศึกษา ด้านการวิจัย นวัตกรรม และถ่ายทอดเทคโนโลยี ด้านบริการวิชาการ ด้านทำนุบำรุงศิลปะและวัฒนธรรม ที่สอดคล้องกับนโยบายและยุทธศาสตร์ของประเทศ สอดรับกับแผนยุทธศาสตร์การพัฒนามหาวิทยาลัยทักษิณ พ.ศ. 2561 - 2580 เพื่อพัฒนาไปสู่วิสัยทัศน์ที่กำหนดไว้ แผนการดำเนินงานของภารกิจด้าน ต่าง ๆ สรุปได้ดังนี้

1. **ภารกิจด้านการจัดการศึกษา**
   1. **การจัดการเรียนการสอน**

ในปีงบประมาณ พ.ศ. 2562 มหาวิทยาลัยทักษิณผลิตบัณฑิตระดับปริญญาตรี และระดับบัณฑิตศึกษา มีหน่วยผลิตบัณฑิตรวม 11 คณะ และ 2 วิทยาลัย ได้แก่ คณะศึกษาศาสตร์ คณะมนุษยศาสตร์และสังคมศาสตร์ คณะศิลปกรรมศาสตร์ คณะเศรษฐศาสตร์และบริหารธุรกิจ คณะนิติศาสตร์ คณะวิทยาศาสตร์ คณะวิทยาการสุขภาพและการกีฬา คณะเทคโนโลยีและการพัฒนาชุมชน คณะวิศวกรรมศาสตร์ คณะพยาบาลศาสตร์ คณะอุตสาหกรรมเกษตรและชีวภาพ วิทยาลัยการจัดการเพื่อการพัฒนา และวิทยาลัยนานาชาติ เพื่อเสริมสร้างความเข้มแข็งทางวิชาการ มุ่งสู่ความเป็นนานาชาติ

ด้านการผลิตบัณฑิตของมหาวิทยาลัยในปี 2562 มหาวิทยาลัยมีแผนจำนวนผู้สำเร็จการศึกษา ระดับปริญญาตรี 3,133 คน และระดับบัณฑิตศึกษา จำนวน 9850 คน จำแนกเป็นระดับปริญญาโท 865 คน ระดับประกาศนียบัตรบัณฑิต 60 คน และระดับปริญญาเอก 60 คน รวมบัณฑิตทั้งสิ้น 4,118 คน

สัดส่วนการผลิตบัณฑิตระดับปริญญาตรีต่อระดับบัณฑิตศึกษา โดยประมาณ เท่ากับ 89 : 11 และสัดส่วนบัณฑิตด้านวิทยาศาสตร์และเทคโนโลยี และวิทยาศาสตร์สุขภาพต่อด้านสังคมศาสตร์ โดยประมาณเท่ากับ 20 : 80 โดยการผลิตบัณฑิตจะเน้นผลิตบัณฑิตให้มี*ทักษะสากล*ตามอัตลักษณ์ของมหาวิทยาลัย

สาขาวิชาที่เปิดสอนในปี 2562 ตามแผน สรุปได้ดังนี้

หน่วย : สาขาวิชา

|  |  |  |  |  |  |
| --- | --- | --- | --- | --- | --- |
| ด้าน | ระดับ | | | | |
| ป.ตรี | ป.โท | ป.บัณฑิต | ป.เอก | **รวม** |
| ด้านสังคมศาสตร์ | 42 | 17 | 2 | 3 | **64** |
| ด้านวิทยาศาสตร์และเทคโนโลยี | 19 | 10 | - | 2 | **31** |
| ด้านวิทยาศาสตร์สุขภาพ | 5 | 1 | - | - | **6** |
| **รวม** | **66** | **28** | **2** | **5** | **101** |

\* รวมหลักสูตรของวิทยาลัยการจัดการเพื่อการพัฒนา (UMDC)

สรุปเป้าหมายจำนวนนิสิต ได้ดังนี้

| ประเภท | ปี 2560 | | ปี 2561 | | ปี 2562 |
| --- | --- | --- | --- | --- | --- |
| แผน | ผล | แผน | ผล | แผน |
| นักศึกษาเข้าใหม่ | **5,328** | **3,731** | **5,450** |  | **5,430** |
| - ระดับปริญญาตรี | 4,295 | 3,586 | 4,470 |  | 4,450 |
| - ระดับปริญญาโท | 955 | 106 | 860 |  | 860 |
| - ระดับประกาศนียบัตรบัณฑิต | 30 | 26 | 60 |  | 60 |
| - ระดับปริญญาเอก | 48 | 13 | 60 |  | 60 |
| นักศึกษาทั้งหมด | **16,116** | **12,229** | **15,833** |  | **17,228** |
| - ระดับปริญญาตรี | 14,101 | 11,410 | 13,998 |  | 15,348 |
| - ระดับปริญญาโท | 1,869 | 684 | 1,645 |  | 1,690 |
| - ระดับประกาศนียบัตรบัณฑิต | 30 | 57 | 60 |  | 60 |
| - ระดับปริญญาเอก | 116 | 78 | 130 |  | 130 |
| จำนวนผู้สำเร็จการศึกษา | **3,995** | **2,945** | **3,980** |  | **4,118** |
| - ระดับปริญญาตรี | 3,965 | 2,594 | 3,030 |  | 3,133 |
| - ระดับปริญญาโท | 955 | 320 | 830 |  | 865 |
| - ระดับประกาศนียบัตรบัณฑิต | 30 | 22 | 60 |  | 60 |
| - ระดับปริญญาเอก | 45 | 9 | 60 |  | 60 |

\* รวมนิสิตภาคสมทบ/ภาคพิเศษ

* 1. **ด้านการสนับสนุนการจัดการศึกษา**

การสนับสนุนการผลิตบัณฑิต เป็นกิจกรรมเพื่อส่งเสริมและพัฒนาการเรียนการสอน

ของมหาวิทยาลัย ซึ่งประกอบด้วย 2 ด้านหลัก ดังนี้

* + 1. **การบริหารทั่วไป**

งานบริหารทั่วไปของมหาวิทยาลัย แบ่งกิจกรรมหลัก ๆ เป็น 2

กิจกรรม คือ กิจกรรมประจำปกติ และกิจกรรมกลางของมหาวิทยาลัยที่เป็นลักษณะเชิงนโยบาย

* + - 1. **กิจกรรมปกติ** การบริหารจัดการของมหาวิทยาลัยเพื่อสนับสนุนการผลิตบัณฑิต ประกอบด้วย
* **สำนักงานสภามหาวิทยาลัย**  รับผิดชอบงานการประชุม งานติดตามและประเมินผล งานวิเคราะห์นโยบาย งานประชาสัมพันธ์ งานบริหารจัดการ ประกอบด้วย ฝ่ายบริหารงานสภามหาวิทยาลัย
* **สำนักงานมหาวิทยาลัย** ประกอบด้วย
  + - * + *ฝ่ายบริหารกลางและทรัพยากรบุคคล* รับผิดชอบงาน สารบรรณของมหาวิทยาลัย งานธุรการของสภาคณาจารย์และพนักงาน การประสานงานส่วนกลาง การจัดการความรู้ การพัฒนาระบบบริหารและการจัดองค์กร ประสานการกำหนดนโยบายและยุทธศาสตร์ด้านทรัพยากรบุคคล การจัดทำแผนกำลังคนและแผนพัฒนาทรัพยากรบุคคล และภารกิจอื่น ๆ เกี่ยวกับทรัพยากรบุคคลและการสนับสนุนการบริหารของมหาวิทยาลัย
        + *ฝ่ายแผนงาน* รับผิดชอบประสานการจัดทำแผนพัฒนา แผนงาน แผนงบประมาณ แผนอัตรากำลัง แผนการบริหารความเสี่ยงของมหาวิทยาลัย การติดตามและรายงานผลการดำเนินงานตามแผนดังกล่าว
        + *ฝ่ายการคลังและทรัพย์สิน* รับผิดชอบการบริหารและกำหนดนโยบายการเงิน การบัญชี การพัสดุ และการจัดหารายได้ของมหาวิทยาลัย การจัดทำฐานข้อมูลและรายงานด้านการเงิน การบริหารการเงิน การรับจ่ายเงิน เงินเดือน การเงิน การบัญชี การพัสดุ และการบริหารทรัพย์สินของมหาวิทยาลัย
        + *ฝ่ายวิชาการ* รับผิดชอบการกำกับมาตรฐานและการพัฒนาหลักสูตรและการเรียนการสอน การประสานและดำเนินการด้านการรับนิสิต และการบริการวิชาการ
        + *ฝ่ายประกันคุณภาพการศึกษา* รับผิดชอบการสนับสนุนการพัฒนาระบบและกลไกการประกันคุณภาพการศึกษา ทั้งระดับมหาวิทยาลัย ส่วนงานวิชาการ ส่วนงานอื่น หน่วยงานบริหาร และหลักสูตร รวมทั้งการพัฒนาส่วนงานและมหาวิทยาลัยสู่ความเป็นเลิศตามมาตรฐานสากล
        + *ฝ่ายตรวจสอบภายใน* รับผิดชอบงานของหน่วยตรวจสอบภายในตามระเบียบและหลักเกณฑ์ที่เกี่ยวข้อง
        + *ฝ่ายนิติการ*  รับผิดชอบงานด้านคดีและกฎหมายของมหาวิทยาลัย การให้คำปรึกษาและความเห็นทางกฎหมาย นิติกรรมสัญญาและระเบียบข้อบังคับ และการดำเนินการทางวินัยและจรรยาบรรณ
        + *งานวิเทศสัมพันธ์* รับผิดชอบภารกิจด้านวิเทศสัมพันธ์ของมหาวิทยาลัย
* **สำนักงานวิทยาเขตสงขลา** ประกอบด้วย

○ *ฝ่ายบริหารวิทยาเขตสงขลา* รับผิดชอบจัดทำ

แผนพัฒนาและแผนงาน ภารกิจด้านสารบรรณ การประชุม การประชาสัมพันธ์ การพัฒนาอาคารสถานที่ การจัดการเกี่ยวกับยานพาหนะ การจัดการเรียน การสอนและภารกิจด้านทะเบียนและสถิตินิสิต การกำกับดูแลและบริการห้องเรียนรวมของวิทยาเขต ภารกิจด้านทะเบียนกลางของมหาวิทยาลัย ภารกิจด้านการเงินและพัสดุของฝ่ายบริหารวิทยาเขตสงขลา และ ภารกิจของวิทยาเขตที่ไม่อยู่ในความรับผิดชอบของหน่วยงานอื่น

○ *ฝ่ายกิจการนิสิตวิทยาเขตสงขลา* รับผิดชอบการ

บริหารและจัดการหลักสูตรพัฒนานิสิต การบริการ

และพัฒนานิสิต สวัสดิการนิสิต การสนับสนุน

กิจกรรมและกิจการอื่นของนิสิต การประสานงาน

กิจการนิสิตในภาพรวมของมหาวิทยาลัย และ

ภารกิจ ด้านศิษย์เก่าสัมพันธ์

* **สำนักงานวิทยาเขตพัทลุง** ประกอบด้วย

○ *ฝ่ายบริหารวิทยาเขตพัทลุง* รับผิดชอบจัดทำ แผนพัฒนาและแผนงาน ภารกิจด้านสารบรรณ การประชุม การประชาสัมพันธ์ การพัฒนาอาคารสถานที่ การจัดการเกี่ยวกับยานพาหนะ การจัดการเรียนการ สอนและภารกิจด้านทะเบียนและสถิตินิสิต การกำกับดูแลและบริการห้องเรียนรวมของวิทยาเขต ภารกิจด้านการเงินและพัสดุของฝ่ายบริหารวิทยาเขตพัทลุง และภารกิจของวิทยาเขตที่ไม่อยู่ในความรับผิดชอบของ หน่วยงานอื่น

○ *ฝ่ายกิจการนิสิตวิทยาเขตพัทลุง*รับผิดชอบการ

บริหารและจัดการหลักสูตรพัฒนานิสิต การบริการ

และพัฒนานิสิต สวัสดิการนิสิต การสนับสนุน

กิจกรรมและกิจการอื่นของนิสิต และภารกิจ

ด้านศิษย์เก่าสัมพันธ์

* **สำนักงานคณะ** มีกิจกรรมหลักในการให้บริการทั้งบุคลากรและนิสิตในคณะ ประกอบด้วย สำนักงานคณะวิทยาศาสตร์ สำนักงานคณะวิทยาการสุขภาพและการกีฬา สำนักงานคณะเทคโนโลยีและการพัฒนาชุมชน สำนักงานคณะมนุษยศาสตร์และสังคมศาสตร์ สำนักงานคณะศึกษาศาสตร์ สำนักงานคณะศิลปกรรมศาสตร์ สำนักงานคณะเศรษฐศาสตร์และบริหารธุรกิจ สำนักงานคณะนิติศาสตร์
* **บัณฑิตวิทยาลัย** เน้นการบริหารจัดการในระดับบัณฑิตศึกษา ประกอบด้วย ระดับประกาศนียบัตรบัณฑิต ระดับปริญญาโท และระดับปริญญาเอก
* **วิทยาลัยนานาชาติ**
* **วิทยาลัยการจัดการเพื่อการพัฒนา** 
  + - 1. **กิจกรรมและโครงการใหม่** ดำเนินกิจกรรมและโครงการตามนโยบายของมหาวิทยาลัย เช่น คณะวิศวกรรมศาสตร์ คณะพยาบาลศาสตร์ คณะอุตสาหกรรมการเกษตรและชีวภาพ โครงการจัดตั้งคณะแพทยศาสตร์ เป็นต้น
    1. **ด้านการสนับสนุนการเรียนการสอน (การเรียนรู้และแหล่งเรียนรู้ (Knowledge and Learning))**
       1. **สำนักคอมพิวเตอร์** ให้บริการด้านเทคโนโลยีสารสนเทศและการสื่อสารแก่นิสิตและบุคลากร เน้นการวางโครงสร้างพื้นฐานด้านเทคโนโลยีสารสนเทศและการสื่อสาร เพื่อสนับสนุนการจัดการเรียนการสอน การบริหารงานทั่วไป การเชื่อมโยงระบบเทคโนโลยีสารสนเทศและการสื่อสารสู่ภายนอกองค์กร เช่น การดูแลบำรุงรักษาและจัดการระบบเครือข่าย เพื่อสนับสนุนระบบการจัดการเรียนการสอนทางไกลระหว่างวิทยาเขตสงขลาและวิทยาเขตพัทลุงให้สามารถดำเนินการไปได้อย่างมีประสิทธิภาพ
       2. **สำนักหอสมุด** ให้บริการด้านสารสนเทศแก่นิสิต บุคลากรและชุมชนทั้งในด้านการเรียนการสอน การวิจัย และบริการวิชาการ ในรูปแบบสารสนเทศ เอกสารหนังสือและวารสาร ฐานข้อมูลออนไลน์ วิทยานิพนธ์ โดยมีเป้าหมายในการจัดหาทรัพยากรการเรียนรู้เพิ่มเติมที่หลากหลายและครอบคลุม เช่น หนังสือ สื่อโสตทัศนศึกษา รวมทั้งการดำเนินการจัดหาวัสดุและครุภัณฑ์เพื่อเพิ่มประสิทธิภาพในการให้บริการ

1. **ภารกิจด้านการวิจัยและถ่ายทอดเทคโนโลยี**

มหาวิทยาลัยมียุทธศาสตร์ในการผลักดันให้บุคลากรทำวิจัยเพิ่มมากขึ้น และนำผลการวิจัยไปใช้ในการพัฒนาสังคม ชุมชน รวมทั้งการพัฒนาการเรียนการสอนให้มีประสิทธิภาพ พัฒนางานวิจัย งานสร้างสรรค์ และนวัตกรรมให้มีคุณภาพเป็นที่ยอมรับของสังคม มุ่งเน้นพัฒนาชุดโครงการวิจัยเชิงบูรณาการที่มีคุณภาพและมาตรฐานเพิ่มขึ้น สอดคล้องกับยุทธศาสตร์ของชาติ และยุทธศาสตร์ของมหาวิทยาลัย รวมทั้งเน้นผลิตงานสร้างสรรค์และนวัตกรรมในสาขาที่มีความพร้อม ส่งเสริม และสนับสนุนนักวิจัยหน้าใหม่ให้สามารถพัฒนาชุดโครงการวิจัยที่มีคุณภาพภายใต้การชี้แนะของผู้ทรงคุณวุฒิการวิจัยด้านต่าง ๆ รวมทั้งพัฒนาชุดโครงการวิจัยระดับบัณฑิตศึกษาที่มีคุณภาพเพื่อนำไปสู่การทำวิจัยที่สามารถตีพิมพ์เผยแพร่ได้ในวารสารระดับชาติและนานาชาติ เป็นที่ยอมรับ นอกจากนี้ มหาวิทยาลัยเน้นให้มีการวิจัยร่วมกับหน่วยงานอื่นให้มากขึ้น โดยการสร้างเครือข่ายการวิจัยระหว่างหน่วยงาน

เป้าหมายด้านการวิจัย

|  |  |  |  |
| --- | --- | --- | --- |
| รายการ | ปี 2560 | ปี 2561 | ปี 2562 |
|  | แผน | แผน | แผน |
| **งานวิจัยจากงบประมาณประจำปี** |  |  |  |
| - จำนวนโครงการ | 35 | 37 | 40 |
| - งบประมาณ (ล้านบาท) | 15.3716 | 13.0538 | 13.0000 |
| **งานวิจัยจากหน่วยงานภายนอก** |  |  |  |
| - งบประมาณ (ล้านบาท) | 20.0000 | 20.0000 | 20.0000 |

1. **ภารกิจด้านบริการวิชาการ**

มหาวิทยาลัยมุ่งเน้นการสร้างสัมพันธ์ที่ดีและเป็นที่พึ่งทางวิชาการแก่ชุมชนโดยอาศัยฐานความรู้จากงานวิจัย งานสร้างสรรค์ และนวัตกรรมของมหาวิทยาลัยสู่ชุมชนให้มากขึ้น โดยเน้นทางด้านการถ่ายทอดองค์ความรู้และเทคโนโลยีเพื่อการแก้ปัญหาชุมชน ส่งเสริมความร่วมมือระหว่างมหาวิทยาลัยกับองค์กรภายนอกทั้งภาครัฐและเอกชน ส่งเสริมและสนับสนุนการบริการวิชาการและถ่ายทอดเทคโนโลยีในหลากหลายรูปแบบ โดยคำนึงถึงความสอดคล้องกับยุทธศาสตร์ของชาติ และยุทธศาสตร์ของมหาวิทยาลัย

|  |  |  |  |
| --- | --- | --- | --- |
| งานบริการวิชาการ | ปี 2560 | ปี 2561 | ปี 2562 |
| ผล | แผน | แผน |
| **งบประมาณมหาวิทยาลัย** |  |  |  |
| - จำนวนโครงการ | 48 | 60 | 50 |
| - งบประมาณ (ล้านบาท) | 22.3000 | 22.3000 | 22.0000 |

1. **ภารกิจด้านการทำนุบำรุงศิลปวัฒนธรรม**

มหาวิทยาลัยมุ่งเน้นให้สถาบันทักษิณคดีศึกษาและวิทยาลัยภูมิปัญญาชุมชนเป็นหน่วยงานหลักในการทำนุบำรุง อนุรักษ์ และเผยแพร่ศิลปวัฒนธรรม ให้มีการรวบรวมฐานข้อมูลทางด้านศิลปะและวัฒนธรรม ภูมิปัญญาท้องถิ่นและชุมชน เพื่อให้เป็นข้อมูลสนับสนุนการเรียนการสอน รวมทั้งเป็นฐานข้อมูลสำหรับการวิจัย การบริการวิชาการแก่สังคม โดยให้สามารถสืบค้นผ่านระบบเครือข่ายได้ ตลอดจนให้คณะต่าง ๆ ดำเนินภารกิจด้านการทำนุบำรุงศิลปวัฒนธรรมตามความเหมาะสม

|  |  |  |  |
| --- | --- | --- | --- |
| เป้าหมาย / จำนวน | ปี 2560 | ปี 2561 | ปี 2562 |
|  | ผล | แผน | แผน |
| - โครงการทำนุบำรุงฯ (โครงการ) | 18 | 10 | 10 |
| - ผู้เข้าร่วมโครงการ (คน)\* | 71,984 | 36,000 | 10,000 |
| - งบประมาณ (ล้านบาท) | 10.2631 | 2.6617 | 2.6617 |

หมายเหตุ \* ใช้ข้อมูลจำนวนผู้ที่เข้าเยี่ยมชมสถาบันทักษิณคดีศึกษา

1. **แผนพัฒนาด้านกายภาพของมหาวิทยาลัย** 
   1. **วิทยาเขตสงขลา** เน้นการจัดหาครุภัณฑ์และสิ่งก่อสร้างทดแทนอาคารหลังเดิมที่ชำรุด เพื่อรองรับนิสิตที่เพิ่มขึ้นและเพิ่มประสิทธิภาพการดำเนินงานที่มีอยู่เดิม รวมทั้งพัฒนาด้านกายภาพของมหาวิทยาลัยให้นิสิตและบุคลากรมีคุณภาพชีวิตที่ดียิ่งขึ้น เนื่องจากอาคารหลายหลังและครุภัณฑ์ส่วนใหญ่มีอายุการใช้งานยาวนาน โดยให้มีการปรับปรุงอาคารเก่าที่มีอยู่แล้วและการก่อสร้างอาคารใหม่เพื่อทดแทนของเดิม และจัดซื้อครุภัณฑ์ทดแทน และครุภัณฑ์ประจำอาคารใหม่ที่ก่อสร้างแล้วเสร็จให้สามารถใช้งานอาคารได้
   2. **วิทยาเขตพัทลุง** เน้นการพัฒนาและการขยายตัวด้านกายภาพเพื่อรองรับแผนวิชาการในอนาคต เนื่องจากวิทยาเขตพัทลุงกำลังอยู่ในระหว่างการพัฒนา ซึ่งยังไม่มีความสมบูรณ์ในหลาย ๆ ส่วน เช่น ระบบสาธารณูปการ และสิ่งจำเป็นพื้นฐานอื่น ๆ สิ่งอำนวยความสะดวกในชีวิตประจำวันของบุคลากรและนิสิต การจัดทำผังแม่บท การก่อสร้างกลุ่มอาคารเพื่อรองรับภารกิจของหน่วยงานใหม่ ครุภัณฑ์ประจำอาคาร รวมทั้งการแก้ไขปัญหาที่ดิน

จากแผนการดำเนินงานและเป้าหมายต่าง ๆ ข้างต้น มหาวิทยาลัยจะได้ดำเนินการจัดทำรายละเอียดงบประมาณ ประจำปีงบประมาณ พ.ศ. 2562 ให้สอดคล้องกับนโยบายและเป้าหมายดังกล่าว โดยมีรายละเอียดการจัดสรรและบริหารงบประมาณ ประจำปีงบประมาณ พ.ศ. 2562 ดังนี้

**การจัดทำงบประมาณ**

**1) การประมาณการรายรับ**

ประมาณการรายรับปีงบประมาณ พ.ศ. 2562 ซึ่งจะนำไปจัดสรรเป็นประมาณการรายจ่าย ประกอบด้วย

1. ประมาณการรายได้จากเงินแผ่นดิน …………………….. บาท

(เงินอุดหนุนจากรัฐบาล)

2. ประมาณการรายได้ ………………….. บาท

3. ประมาณการรายได้วิทยาลัยการจัดการเพื่อการพัฒนา …….…………….. บาท

**รวมทั้งสิ้น ………………………… บาท**

* **งบประมาณเงินแผ่นดิน**

**กระบวนการ**

1. จัดทำคำของบประมาณในลักษณะบูรณาการต่าง ๆ ผ่านเจ้าภาพหลักในแต่ละแผนบูรณาการ
2. แจ้งหน่วยงานจัดทำคำของบประมาณประจำปีงบประมาณ พ.ศ. 2562 ในส่วนของงบลงทุน โดยฝ่ายแผนงานจัดทำเอกสารประกอบได้แก่

* ปฏิทินงบประมาณรายจ่ายประจำปี 2562
* โปรแกรมคำของบประมาณรายจ่ายประจำปี 2562 (งบลงทุน)

1. รวบรวมและวิเคราะห์คำของบลงทุน ของทุกหน่วยงาน
2. มหาวิทยาลัยจัดทำคำของบประมาณเบื้องต้น (Pre-ceiling) เสนอสำนักงบประมาณ
3. ประมาณการจำนวนนักศึกษาทั้งหมดล่วงหน้าอย่างน้อย 5 ปี เพื่อคำนวณการขอตั้งอัตราใหม่ และค่าวัสดุการศึกษา
4. จัดทำคำของบประมาณประจำปี 2562 เสนอสำนักงานคณะกรรมการการอุดมศึกษา และสำนักงบประมาณ ดังนี้
   * + รายจ่ายประจำขั้นต่ำ
     + จัดทำเอกสารคำของบประมาณรายจ่ายประจำปี
       - จัดทำคำขอตามกรอบนโยบายของรัฐบาล
       - ตรวจสอบผลการดำเนินงานในปีงบประมาณที่ผ่านมา และย้อนหลัง 2 ปีงบประมาณ
       - ประมาณการรายจ่ายล่วงหน้า (20 ปี)
5. ปรับปรุงคำของบประมาณรายจ่ายประจำปี ให้สอดคล้องกับวงเงินที่สำนักงบประมาณวิเคราะห์และคณะรัฐมนตรีเห็นชอบ
6. จัดทำเอกสารประกอบการชี้แจงงบประมาณเสนอ สำนักงานคณะกรรมการการอุดมศึกษา
7. จัดทำคำชี้แจงงบประมาณเสนอคณะกรรมาธิการวิสามัญพิจารณางบประมาณรายจ่ายประจำปี 2562
   * + เอกสารคำชี้แจงฯ
     + เอกสารนำเสนอ Power Point
     + จัดทำแผ่นซีดี
8. ชี้แจงงบประมาณต่อคณะกรรมาธิการวิสามัญพิจารณางบประมาณรายจ่ายประจำปี
9. สภาผู้แทนราษฎรอนุมัติงบประมาณรายจ่ายประจำปี
10. ฝ่ายแผนงานจัดทำรายละเอียดการจัดสรรงบประมาณรายจ่าย เสนอสภามหาวิทยาลัยอนุมัติ

* **เงินรายได้**

**🟍 การจัดทำประมาณการเงินรายได้**

การประมาณการเงินรายได้ประจำปี พ.ศ. 2562 จะดำเนินการประมาณการรายได้ตามมาตรา 15 แห่งพระราชบัญญัติมหาวิทยาลัยทักษิณ พ.ศ. 2551 ยกเว้น รายได้จากงบประมาณเบิกแทนกัน และรายได้ที่เกิดขึ้นระหว่างปี

การประมาณการรายได้ ประจำปีงบประมาณ พ.ศ. 2562 เป็นประมาณการรายได้ที่คาดว่า

จะเกิดขึ้นจริงในช่วงวันที่ 1 ตุลาคม 2561 – 30 กันยายน 2562

การประมาณการจำนวนนิสิต

จำนวนนิสิตที่นำมาประมาณการรายได้ ในปีงบประมาณ พ.ศ. 2562 คำนวณจากหลักสูตรที่กำลังเปิดสอนและหลักสูตรที่ผ่านการอนุมัติจากสภามหาวิทยาลัยแล้ว โดยมีหลักเกณฑ์ดังนี้

**1. ระดับปริญญาตรี ภาคปกติและภาคสมทบ**

1.1 นิสิตใหม่ชั้นปีที่ 1 ภาคเรียน 1/2562 คำนวณจากแผนการรับนิสิตประจำปีการศึกษา 2562 (ใช้ข้อมูลจากฝ่ายแผนงาน ข้อมูลประกอบจำนวนการรับได้จริง 2 ปีย้อนหลัง ข้อมูลอื่นที่เชื่อได้ว่าจะรับได้จริง) ปรับลด 25 %

1.2 นิสิตชั้นปีที่ 1 ภาคเรียนที่ 2/2561 คำนวณจากจำนวนนิสิตประจำปีการศึกษา 2561 (ใช้ข้อมูลจากฝ่ายแผนงาน ข้อมูลประกอบการรับได้จริง 2 ปี ย้อนหลัง) ปรับลด 10% (เนื่องจากยังไม่มีข้อมูลรับจริง)

1.3 นิสิตชั้นปีที่ 2 – 5 ภาคเรียนที่ 2/2561 คำนวณจากจำนวนนิสิตประจำปีการศึกษา 2560 (ใช้ข้อมูลจากกลุ่มภารกิจทะเบียนฯฝ่ายบริหารวิทยาเขตสงขลาและฝ่ายบริหารวิทยาเขตพัทลุง) ปรับลด 5%

1.4 นิสิตใหม่ชั้นปีที่ 3 (หลักสูตรเทียบ 4 ปี) ภาคเรียน 1/2560 คำนวณจากแผนการรับนิสิตประจำปีการศึกษา 2562 (ใช้ข้อมูลจากฝ่ายแผนงาน ข้อมูลประกอบจำนวนการรับได้จริง 2 ปีย้อนหลัง ข้อมูลอื่นที่เชื่อได้ว่าจะรับได้จริง) ปรับลด 20 %

**2. ระดับปริญญาโท ภาคปกติและภาคพิเศษ**

2.1 นิสิตใหม่ชั้นปีที่ 1 ภาคเรียน 1/2562 คำนวณจากแผนการรับนิสิตประจำปีการศึกษา 2562 (ใช้ข้อมูลจากฝ่ายแผนงาน ข้อมูลประกอบจำนวนการรับได้จริง 2 ปีย้อนหลัง ข้อมูลอื่นที่เชื่อได้ว่าจะรับได้จริง) ปรับลด 35 %

2.2 นิสิตชั้นปีที่ 1 ภาคเรียนที่ 2/2561 คำนวณจากจำนวนนิสิตประจำปีการศึกษา 2560 (ใช้ข้อมูลจากฝ่ายแผนงาน ข้อมูลประกอบจำนวนการรับได้จริง 2 ปีย้อนหลัง ข้อมูลอื่นที่เชื่อได้ว่าจะรับได้จริง) ปรับลด 35 % (เนื่องจากยังไม่มีข้อมูลรับจริง)

2.3 นิสิตชั้นปีที่ 2 ภาคเรียนที่ 2/2561 คำนวณจากจำนวนนิสิตประจำปีการศึกษา 2560 (ใช้ข้อมูลจากกลุ่มภารกิจทะเบียนฯฝ่ายบริหารวิทยาเขตสงขลาและฝ่ายบริหารวิทยาเขตพัทลุง) ปรับลด 12 %

**3. ระดับปริญญาเอก**

3.1 นิสิตใหม่ชั้นปีที่ 1 ภาคเรียน 1/2562 คำนวณจากแผนการรับนิสิตประจำปีการศึกษา 2562 (ใช้ข้อมูลจากฝ่ายแผนงาน ข้อมูลประกอบจำนวนการรับได้จริง 2 ปีย้อนหลัง ข้อมูลอื่นที่เชื่อได้ว่าจะรับได้จริง) ปรับลด 25 %

3.2 นิสิตชั้นปีที่ 1 ภาคเรียนที่ 2/2561 คำนวณจากจำนวนนิสิตประจำปีการศึกษา 2560 (ใช้ข้อมูลจากฝ่ายแผนงาน ข้อมูลประกอบจำนวนการรับได้จริง 2 ปีย้อนหลัง ข้อมูลอื่นที่เชื่อได้ว่าจะรับได้จริง) ปรับลด 25 %

3.3 นิสิตชั้นปีที่ 2 ภาคเรียนที่ 2/2561 คำนวณจากจำนวนนิสิตประจำปีการศึกษา 2560 (ใช้ข้อมูลจากกลุ่มภารกิจทะเบียนฯฝ่ายบริหารวิทยาเขตสงขลาและฝ่ายบริหารวิทยาเขตพัทลุง) ปรับลด 20 %

หลักเกณฑ์การประมาณการรายได้

คำนวณค่าธรรมเนียมต่าง ๆ ตาม (1) ประกาศสภามหาวิทยาลัยทักษิณ เรื่องการปรับปรุงบัญชีการเก็บเงินค่าบำรุงและค่าธรรมเนียมการศึกษา ลงวันที่ 29 พฤศจิกายน 2548 (2) ประกาศมหาวิทยาลัยทักษิณว่าด้วยการเก็บเงินค่าบำรุงและค่าธรรมเนียมการศึกษา ลงวันที่ 10 พฤษภาคม 2549 (3) ประกาศสภามหาวิทยาลัยทักษิณ เรื่อง อัตราการเก็บเงินค่าบำรุงและค่าธรรมเนียมการศึกษา ระดับประกาศนียบัตรบัณฑิต ลงวันที่ 18 ตุลาคม 2551 (4) ประกาศสภามหาวิทยาลัยทักษิณ เรื่อง อัตราการเก็บเงินค่าธรรมเนียมแบบเหมาจ่ายสำหรับหลักสูตรความร่วมมือระหว่างมหาวิทยาลัยทักษิณ กับ หน่วยงานภายนอก ลงวันที่ 18 ตุลาคม 2551 และ ประกาศสภามหาวิทยาลัยทักษิณ เรื่อง ปรับปรุงวิธีการจัดเก็บค่าบำรุงการศึกษาและค่าเล่าเรียน ลงวันที่ 21 กันยายน 2552 รวมทั้งเอกสารอื่น ๆ ที่เกี่ยวข้อง

1. คำนวณจากประมาณการจำนวนนิสิต คูณด้วย อัตราค่าธรรมเนียมเหมาจ่ายตามประกาศสภามหาวิทยาลัย

2. การคำนวณรายได้ค่าหน่วยกิต ในส่วนที่ไม่ได้ระบุรายชื่อวิชาไว้ในแผนการเรียน ให้ดำเนินการดังนี้

- รายวิชาเลือกเสรี ประมาณการให้คณะที่นิสิตในหลักสูตรนั้นสังกัด

- รายวิชาศึกษาทั่วไปเลือก (เฉพาะนิสิตก่อนปีการศึกษา 2560) ประมาณการให้คณะที่นิสิตในหลักสูตรนั้นสังกัด

- รายวิชาศึกษาทั่วไปเลือก (เฉพาะนิสิตตั้งแต่ปีการศึกษา 2560) ประมาณการให้หน่วยงานที่รับผิดชอบการบริหารจัดการรายวิชาศึกษาทั่วไป

- วิชาโท ประมาณการให้คณะมนุษยศาสตร์และสังคมศาสตร์ คณะศึกษาศาสตร์ คณะศิลปกรรมศาสตร์ และคณะเศรษฐศาสตร์และบริหารธุรกิจ ในสัดส่วน 50 : 20 : 15 : 15 (อ้างอิงจากผลการสำรวจการลงทะเบียนเรียนวิชาโทของนิสิตตั้งแต่ปีการศึกษา 2548-2554)

- รายวิชาฝึกสอน ประมาณการให้คณะศึกษาศาสตร์

3. ค่าบำรุงมหาวิทยาลัย และค่าธรรมเนียมการศึกษาอื่น ๆ คำนวณจากประมาณการจำนวนนิสิต คูณด้วยอัตราการจัดเก็บที่กำหนดไว้ในประกาศของมหาวิทยาลัย

4. ค่าสมัครสอบพิเศษระดับปริญญาโท (ค่าสมัครสอบประมวลความรู้และค่าสมัครสอบภาษาอังกฤษ) คำนวณจากประมาณการจำนวนนิสิต คูณด้วยอัตราการจัดเก็บที่กำหนดไว้ในประกาศของมหาวิทยาลัย โดยคำนวณการจ่ายคนละ 1 ครั้งตลอดหลักสูตร

5. รายได้ของสถาบันทักษิณคดีศึกษา ประมาณการโดยอ้างอิงจากข้อมูลการจัดเก็บได้จริงในปีที่ผ่านมาและแนวโน้มในอนาคต

6. รายได้ค่าหอพักนิสิต คำนวณจากจำนวนที่พักและอัตราการจัดเก็บค่าที่พัก 2 ภาคเรียน และข้อมูลประมาณการจำนวนนิสิตที่คาดว่าจะเข้าพักจริง (ใช้ข้อมูลจากฝ่ายแผนงาน ฝ่ายกิจการนิสิตวิทยาเขตสงขลา/พัทลุง ปรับลด 5% คูณด้วยค่าหอพักตามประกาศมหาวิทยาลัยทักษิณ

7. รายได้อื่น ๆ ที่ไม่เกี่ยวข้องกับนิสิต และนอกเหนือจากรายได้ตามรายละเอียดข้างต้น เช่น ค่าเช่าร้าน ดอกผลเงินฝากธนาคาร ค่าธรรมเนียม (ที่ไม่เกี่ยวกับค่าธรรมเนียมการศึกษา) และรายได้อื่น ๆ ประมาณการโดยอ้างอิงจากรายรับจริงในปีที่ผ่านมาและแนวโน้มในอนาคต

8. รายได้จากค่าขายใบสมัครและค่าสมัครสอบของนิสิตทุกระดับ ประมาณการโดยอ้างอิงจากรายได้จริงในปีที่ผ่านมาและแนวโน้มในอนาคต

9. รายได้วิทยาลัยการจัดการเพื่อการพัฒนา ให้วิทยาลัยการจัดการเพื่อการพัฒนาเป็นผู้ประมาณการและผ่านการตรวจสอบจากฝ่ายแผนงาน โดยพิจารณาจากรายรับจริงของปีที่ผ่านมาและความน่าจะเป็น

10. ประมาณการรายได้จากการจัดการศึกษาต่อเนื่อง คำนวณบนฐานของความเป็นไปได้

**2) การจัดสรรงบประมาณ**

ในปีงบประมาณ พ.ศ. 2562 การจัดสรรงบประมาณจะเน้นจัดสรรตามแผนการดำเนินงานและจุดเน้นของมหาวิทยาลัยในภาพรวม

การจัดสรรงบประมาณ จะจัดสรรจำแนกเป็นแผนงาน หน่วยงาน กองทุน และหมวดรายจ่าย โดยในปีงบประมาณ พ.ศ. 2562 มหาวิทยาลัยมีหลักเกณฑ์และวิธีการจัดสรร ดังนี้

1. **เงินอุดหนุนทั่วไปที่รัฐบาลจัดสรรให้เป็นรายปี** (เงินแผ่นดิน) **นำมาหักเป็นงบสำรอง ร้อยละ 5** *ยกเว้น งบบุคลากร เงินอุดหนุนค่าใช้จ่ายบุคลากร สิ่งก่อสร้าง* เงินอุดหนุนค่าใช้จ่ายวิจัย และ*งบประมาณในลักษณะบูรณาการ* ที่เหลือจัดสรรให้หน่วยงานตามวัตถุประสงค์ของการได้รับจัดสรร

2. **เงินรายได้** ให้มีการจัดสรร ดังนี้

* 1. หักเป็นเงินออมร้อยละ 5 และหักเป็นเงินสมทบค่าก่อสร้างในปีงบประมาณถัดไป ร้อยละ 5 ของรายรับทั้งหมด ส่วนที่เหลือร้อยละ 90 จัดสรรเป็นงบประมาณรายจ่าย
  2. งบประมาณรายจ่าย ให้มีการจัดสรรดังต่อไปนี้
  3. จัดสรรเป็นงบกลางร้อยละ 10 ของงบประมาณรายจ่าย
  4. จัดสรรเป็นงบประมาณเพื่อจัดซื้อครุภัณฑ์ในภาพรวมของมหาวิทยาลัย ร้อยละ 5 จากงบประมาณรายจ่าย (พิจารณาตามความจำเป็นและตามจุดเน้นของมหาวิทยาลัย)
  5. จัดสรรเป็นกองทุนพัฒนาบุคลากร 15 ล้านบาท
  6. จัดสรรเป็นกองทุนวิจัย 5 ล้านบาท
  7. จัดสรรเพื่อรองรับการพัฒนาตามยุทธศาสตร์ของมหาวิทยาลัย ร้อยละ 2-5 จากงบประมาณรายจ่าย
  8. จัดสรรเป็นค่าใช้จ่ายส่วนรวม ............... บาท (เป็นรายการที่ตั้งไว้เพื่อนำมาบริหารจัดการในรายการที่เป็นค่าใช้จ่ายส่วนรวมเพื่อสนับสนุนกิจกรรมในภาพรวมของมหาวิทยาลัยให้ดำเนินการไปได้อย่างต่อเนื่อง)

ค่าธรรมเนียมการศึกษาของมหาวิทยาลัยมีการ**จัดเก็บค่าธรรมเนียมในลักษณะเหมาจ่าย** วิธีการคำนวณให้แยกรายรับของนิสิตแต่ละคนตามรายการที่นิสิตจะต้องจ่ายในแต่ละปี คือ ค่าขึ้นทะเบียนนิสิต ค่าบำรุงมหาวิทยาลัย ค่าบำรุงสาขาวิชา ค่าบำรุงหอสมุด ค่าใช้บริการสำนักคอมพิวเตอร์ ค่าบำรุงกิจกรรมนิสิต ค่าบำรุงกีฬา และค่าบำรุงสุขภาพประกันอุบัติเหตุ โดยอ้างอิงอัตราตามประกาศสภามหาวิทยาลัยเดิม ส่วนที่เหลือให้ถือเป็นค่าหน่วยกิต โดยหลังจากมีการแยกรายการดังกล่าวแล้วให้มีการจัดสรร ดังนี้

1. ค่าบำรุงสาขาวิชา หักเป็นเงินออมและจัดสรรเป็นงบกลาง แล้วให้มีการจัดสรร ดังนี้
   1. ค่าบำรุงสาขาวิชาของนิสิตภาคปกติในภาคเรียนปกติ หลังจากหักเงินออมและงบกลางแล้วจัดสรรให้คณะที่หลักสูตรสังกัด ยกเว้นหลักสูตรที่ร่วมกันผลิตบัณฑิตให้จัดสรรตามสัดส่วนความรับผิดชอบในหมวดวิชาเฉพาะตามโครงสร้างหลักสูตร เช่น หลักสูตร กศ.บ. 5 ปี สัดส่วนคณะศึกษาศาสตร์ : คณะที่วิชาเอกสังกัด เป็น 40:60 หลักสูตร กศ.บ. 4 ปี สัดส่วนคณะศึกษาศาสตร์ : คณะที่วิชาเอกสังกัด เป็น 35:65 สำหรับปริญญาโทหลักสูตร กศ.ม.สัดส่วนคณะศึกษาศาสตร์: คณะที่วิชาเอกสังกัด เป็น 15:85
   2. ค่าบำรุงสาขาวิชาของโครงการจัดการศึกษาภาคสมทบ หลังจากหักเงินออมและงบกลางแล้ว จัดสรรให้หน่วยงานกลาง 3% ที่เหลือจัดสรรให้คณะที่รับผิดชอบดูแลโครงการดังกล่าว และคณะต้องรับผิดชอบค่าน้ำมันเชื้อเพลิงและหล่อลื่นเอง
   3. ค่าบำรุงสาขาวิชาของโครงการจัดการศึกษาภาคพิเศษ หลังจากหักเงินออมและงบกลางแล้ว จัดสรรให้หน่วยงานกลาง 3% ที่เหลือจัดสรรให้คณะที่รับผิดชอบดูแลโครงการดังกล่าว และคณะต้องรับผิดชอบค่าน้ำมันเชื้อเพลิงและหล่อลื่นเอง
2. กรณีที่ส่วนที่เหลือจากการหักเงินออม ค่าสมทบสิ่งก่อสร้าง และจัดสรรเป็นงบกลาง ค่าจัดซื้อครุภัณฑ์ในภาพรวมของมหาวิทยาลัย กองทุนพัฒนาบุคลากร กองทุนวิจัย ค่าใช้จ่ายรองรับการพัฒนาตามยุทธศาสตร์ของมหาวิทยาลัย และค่าใช้จ่ายส่วนรวม แล้วส่วนที่เหลือจัดสรรให้หน่วยงานต่าง ๆ ดังนี้
   1. โครงการความร่วมมือภาคปกติ/ภาคสมทบ/ภาคพิเศษ ที่ดำเนินการในพื้นที่ของมหาวิทยาลัย จัดสรรให้หน่วยงานที่รับผิดชอบ
   2. ค่าบำรุงมหาวิทยาลัย ค่าชดเชยหรือค่าปรับ ค่าธรรมเนียมอื่น เงินผลประโยชน์ และรายได้อื่น ๆ จัดสรรให้สำนักงานมหาวิทยาลัยและสำนักงานวิทยาเขต
   3. ค่าบริการเทคโนโลยี หลักสูตรระดับปริญญาเอก จัดสรรให้หน่วยงานที่รับผิดชอบ คือ คณะหรือหน่วยงานที่คณะสังกัด สำนักหอสมุด สำนักคอมพิวเตอร์ และบัณฑิตวิทยาลัย ในสัดส่วน 40:20:20:20 ตามลำดับ
3. ค่าบำรุงห้องสมุดและค่าธรรมเนียมการใช้บริการสำนักคอมพิวเตอร์ หักเงินออม งบกลาง ค่าจัดซื้อครุภัณฑ์ในภาพรวมของมหาวิทยาลัย กองทุนพัฒนาบุคลากร และค่าใช้จ่ายส่วนรวม แล้วส่วนที่เหลือจัดสรรให้สำนักหอสมุดและสำนักคอมพิวเตอร์ (เน้นให้การบริหารงบประมาณไปสู่นิสิต)
4. ค่าธรรมเนียมเข้าเยี่ยมชมของสถาบันทักษิณคดีศึกษา หักเงินออม ที่เหลือจัดสรรให้สถาบันทักษิณคดีศึกษา
5. ค่าหน่วยกิต หักเงินออม สมทบสิ่งก่อสร้างและจัดสรรเป็นงบกลาง ค่าจัดซื้อครุภัณฑ์ในภาพรวมของมหาวิทยาลัย กองทุนพัฒนาบุคลากร กองทุนวิจัย ค่าใช้จ่ายรองรับการพัฒนาตามยุทธศาสตร์ของมหาวิทยาลัย และค่าใช้จ่ายส่วนรวม แล้วส่วนที่เหลือจัดสรร ดังนี้
   1. ค่าหน่วยกิตภาคเรียนปกติของรายวิชาระดับปริญญาตรีและระดับปริญญาโท จัดสรรไปยังคณะที่รายวิชานั้นสังกัด โดยอ้างอิงข้อมูลแผนการเรียนตลอด 4-5 ปี จากกลุ่มภารกิจทะเบียนฯ ฝ่ายบริหารวิทยาเขตสงขลา/พัทลุง
   2. ค่าหน่วยกิตของโครงการจัดการศึกษาภาคสมทบ/ภาคพิเศษ จัดสรรให้คณะที่สาขาวิชานั้นสังกัด ยกเว้น การหักเงินประจำตำแหน่งและค่าตอบแทนผู้มีเงินประจำตำแหน่ง
   3. ค่าหน่วยกิตของรายวิชาสหกิจศึกษา จัดสรรให้คณะที่หลักสูตรสังกัด
   4. ค่าหน่วยกิตของรายวิชาในหมวดวิชาพื้นฐานทางการศึกษาและวิจัย ในหลักสูตรการศึกษามหาบัณฑิต จัดสรรให้คณะศึกษาศาสตร์
   5. ภาคเรียนฤดูร้อน ค่าหน่วยกิตของนิสิตภาคปกติ(ไม่รวมนิสิตที่ลงทะเบียนตามแผนการเรียน) ตั้งงบประมาณที่เกิดจากการประมาณการรายได้ไว้ที่สำนักงานมหาวิทยาลัย และจัดสรรให้หน่วยงานตามที่เปิดสอนจริง โดยตัดโอนให้หน่วยงานที่เกี่ยวข้องตามเกณฑ์ที่มหาวิทยาลัยกำหนด
6. ค่าหน่วยกิตวิทยานิพนธ์ทุกสาขาวิชา หักเข้าเงินออม สมทบสิ่งก่อสร้าง จัดสรรเป็นงบกลาง และจัดสรรเป็นค่าใช้จ่ายส่วนรวม ที่เหลือจัดสรรให้บัณฑิตวิทยาลัย
7. ค่าหน่วยกิตรายวิชาฝึกสอน หักเงินออม สมทบสิ่งก่อสร้างและจัดสรรเป็นงบกลาง ค่าจัดซื้อครุภัณฑ์ในภาพรวมของมหาวิทยาลัย กองทุนพัฒนาบุคลากร กองทุนวิจัย และค่าใช้จ่ายรองรับการพัฒนาตามยุทธศาสตร์มหาวิทยาลัย (ยกเว้นการหักค่าใช้จ่ายส่วนรวม) ส่วนที่เหลือจัดสรรให้รายการที่เป็นค่าใช้จ่ายในการฝึกสอน ภายใต้คณะศึกษาศาสตร์ ซึ่งรับผิดชอบงานค่าใช้จ่ายนิเทศการสอนทั้งวิชาชีพครูและวิชาเอก เพื่อรองรับกิจกรรมต่าง ๆ เกี่ยวกับการฝึกสอน
8. หลักสูตรความร่วมมือกับหน่วยงานภายนอกมหาวิทยาลัย จัดสรรงบประมาณให้เป็นไปตามข้อตกลงระหว่างหน่วยงานภายนอกกับมหาวิทยาลัย
9. ค่าบำรุงหอพักหักเข้าเงินออม สมทบสิ่งก่อสร้าง หักใช้คืนเป็นเงินออมตามมติสภามหาวิทยาลัยรวมกันร้อยละ 20 และหักร้อยละ 5 เพื่อสนับสนุนการจัดซื้อครุภัณฑ์ในภาพรวมของมหาวิทยาลัย ส่วนที่เหลือ จัดสรรเข้ากองทุนหอพัก โดยกองทุนฯ จะต้องรับผิดชอบค่าทำความสะอาดอาคารหอพักและบริเวณ
10. ค่าหน่วยกิตรายวิชาศึกษาทั่วไป สำหรับนิสิตตั้งแต่ปีการศึกษา 2560 จัดสรรให้ฝ่ายวิชาการหลังจากหักตาม ข้อ 5)
11. ค่าหน่วยกิตรายวิชาศึกษาทั่วไป สำหรับนิสิตก่อนปีการศึกษา 2560 จัดสรรให้คณะที่รายวิชานั้น ๆ สังกัด หลังจากหักตาม ข้อ 5)
12. ค่าหน่วยกิตรายวิชาในกลุ่มบูรณาการ จัดสรรให้ฝ่ายแผนงานหลังจากหักตาม ข้อ 5) เพื่อจัดสรรให้แก่หน่วยงานที่รับผิดชอบการจัดการเรียนการสอนต่อไป
13. ค่าบำรุงกิจกรรมนิสิตและค่าบำรุงกีฬา จัดสรรเป็นเงินรับฝาก เมื่อสิ้นสุดปีงบประมาณให้รับเป็นเงินรายได้ของมหาวิทยาลัยหากมีเงินคงเหลือ
14. ค่าบำรุงสุขภาพและประกันอุบัติเหตุ จัดสรรเป็นเงินรับฝาก เมื่อสิ้นสุดปีงบประมาณให้รับเป็นเงินรายได้ของมหาวิทยาลัยหากมีเงินคงเหลือ
15. รายได้วิทยาลัยการจัดการเพื่อการพัฒนา ให้หักเป็นเงินอุดหนุนมหาวิทยาลัยทักษิณ ร้อยละ 5 จากรายรับจริง ส่วนที่เหลือให้จัดทำเป็นงบประมาณรายจ่าย
16. รายได้อื่น ๆ ให้เป็นไปตามข้อตกลงที่เกี่ยวข้อง

**ทั้งนี้ มหาวิทยาลัยจะมีการปรับปรุงงบประมาณ กรณีจำนวนนิสิตไม่เป็นไปตามแผนหรือ คาดว่ารายรับไม่เป็นไปตามเป้าที่ประมาณการไว้**

หลักสูตรหรือโครงการที่มหาวิทยาลัยได้ทำความตกลงเพื่อร่วมมือผลิตบัณฑิต ไม่รวมอยู่ในการประมาณการรายได้ในช่วงต้นปีงบประมาณ แต่จะมีการจัดสรรเพิ่มเติมงบประมาณระหว่างปีงบประมาณเมื่อมีรายรับจริงเกิดขึ้นแล้ว ตามหลักเกณฑ์ที่มหาวิทยาลัยกำหนด โดยผ่านการวิเคราะห์จากฝ่ายแผนงาน

เมื่อการจัดสรรงบประมาณแล้วเสร็จ ฝ่ายแผนงาน จะแจ้งรายละเอียดการจัดสรรงบประมาณให้หน่วยงานต่าง ๆ ทราบ เพื่อให้หน่วยงานจัดทำแผนการปฏิบัติงานและแผนการใช้จ่ายงบประมาณประจำปี ในระบบบริหารงบประมาณ ของฝ่ายแผนงาน เพื่อประโยชน์ในการอนุมัติงวดเงินและการติดตามประเมินผลต่อไป

**3) การบริหารงบประมาณ**

3.1) ทุกหน่วยงานที่ได้รับจัดสรรงบประมาณจะต้องรับผิดชอบบริหารจัดการงบประมาณให้พอใช้ตลอดทั้งปี โดยอาจปรับเปลี่ยนแผนได้ตามความจำเป็น

3.2) มหาวิทยาลัยจะอนุมัติงบประมาณที่หน่วยงานได้รับจัดสรรเป็นงวดตามความเหมาะสม ให้เป็นไปตามแนวทางที่อธิการบดีอนุมัติ

3.3) ห้ามมิให้ก่อหนี้ผูกพันก่อนได้รับอนุมัติงวดเงินจากมหาวิทยาลัย

3.4) การบริหารงบประมาณสำหรับการจัดการเรียนการสอนภาคปกติ คณะจะต้องรับผิดชอบเกี่ยวกับการจัดการเรียนการสอนให้กับทุกรายวิชาที่สังกัดคณะนั้น ๆ โดยไม่จำกัดว่านิสิตที่ลงทะเบียนสังกัดคณะใด เนื่องจากได้มีการประมาณการรายได้ครอบคลุมไว้แล้วตั้งแต่ต้นปีงบประมาณ

3.5) การบริหารงบประมาณในการจัดการเรียนการสอนภาคสมทบ/ภาคพิเศษทุกโครงการ หน่วยงานที่รับผิดชอบหลักสูตรต้องรับผิดชอบค่าใช้จ่ายที่เกิดจากการดำเนินการจัดการเรียนการสอนของโครงการทั้งหมด

3.6) ผู้บริหารของแต่ละหน่วยงานต้องกำกับ ควบคุม ดูแลการบริหารงบประมาณของหน่วยงาน โดยต้องมีการตรวจสอบวงเงินงบประมาณอย่างชัดเจนก่อนมีการอนุมัติในแต่ละครั้ง

3.7) หน่วยงานจะต้องมีการปฏิบัติตามระเบียบ/ประกาศ/หรือข้อตกลงใด ๆ เกี่ยวกับการบริหารงบประมาณที่เกี่ยวข้องอย่างเคร่งครัด

3.8) งบประมาณสำหรับรองรับกิจกรรมการฝึกสอน มิให้โอนไปเพื่อดำเนินการรายการอื่น หากมีงบประมาณคงเหลือให้เป็นเงินสะสมคณะศึกษาศาสตร์ – รองรับการฝึกสอน

3.9) ไม่สนับสนุนให้หน่วยงานกลางจ้างลูกจ้างของมหาวิทยาลัยนอกเหนือจากที่ได้รับอนุมัติกรอบอัตราจากมหาวิทยาลัย

3.10) การตั้งงบประมาณรองรับการจ้างบุคลากรของส่วนงาน จะต้องตั้งไม่เกินร้อยละ 40 ของงบประมาณที่หน่วยงานได้รับจัดสรร

3.11) การใช้ยานพาหนะของหน่วยงานบริหาร มหาวิทยาลัยรับผิดชอบค่าน้ำมันเชื้อเพลิงและหล่อลื่น ยกเว้น การดำเนินงานในลักษณะโครงการ

**4) การติดตามและรายงานผลการดำเนินงาน**

4.1) ฝ่ายแผนงานจะมีการติดตามผลการดำเนินงานและผลการใช้จ่ายงบประมาณ ประจำปีงบประมาณ พ.ศ. 2562 ทุกเดือน ทั้งนี้ทุกหน่วยงานจะต้องมีการตรวจสอบสถานะทางการเงินของตนเองทุกสิ้นเดือน และรายงานต่อฝ่ายแผนงานทุกไตรมาส

4.2) กรณีมีการโอนเปลี่ยนแปลงหมวดเงินให้หน่วยงานดำเนินการปรับปรุงแผนการปฏิบัติงานและแผนงบประมาณ และจัดส่งฝ่ายแผนงาน เพื่อดำเนินการในส่วนที่เกี่ยวข้องต่อไป

**5) หลักเกณฑ์การบริหารงบกลาง/งบสำรอง**

**งบกลาง** หมายถึง งบประมาณรายจ่ายของมหาวิทยาลัยที่ยังไม่จัดสรรให้เป็นรายจ่ายของหน่วยงานใด เพื่อสนับสนุนภารกิจเร่งด่วนเฉพาะหน้า ที่ไม่สามารถคาดการณ์ได้ล่วงหน้า หรือเพื่อแก้ปัญหาเหตุสุดวิสัย หรือสนองนโยบายเร่งด่วนของมหาวิทยาลัย หรือสนับสนุนหน่วยงานตามนโยบาย หรือหน่วยงานที่จัดตั้งใหม่ โดยจัดสรรไว้ที่สำนักงานมหาวิทยาลัย มีหลักเกณฑ์การจัดสรร ดังนี้

5.1) สนับสนุนภารกิจเร่งด่วนเฉพาะหน้า ที่ไม่สามารถคาดการณ์ได้ล่วงหน้าและไม่อาจรอได้ และเป็นประโยชน์ต่อมหาวิทยาลัยโดยรวม

5.2) เพื่อแก้ปัญหาเหตุสุดวิสัยเป็นเหตุที่ไม่สามารถคาดการณ์ได้ หรือถึงแม้จะคาดการณ์ได้แต่ไม่สามารถดำเนินการ หรือแก้ปัญหาหรือป้องกันได้ด้วยงบประมาณปกติ

5.3) เพื่อสนองนโยบายเร่งด่วนของสภามหาวิทยาลัยหรือนโยบายเร่งด่วนของอธิการบดี

5.4) อธิการบดีมีอำนาจอนุมัติงบกลาง โดยผ่านการวิเคราะห์จากฝ่ายแผนงานในเบื้องต้น

5.5) เมื่อสิ้นปีงบประมาณหากมีงบประมาณคงเหลือให้เป็นเงินสะสมของมหาวิทยาลัย

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

ฝ่ายแผนงาน สำนักงานมหาวิทยาลัย

เมษายน 2561